Adɛn Nti Na Yehowa Adansefo Nni Buronya?\nKENKAN WƆ Afrikaans Albanian American Sign Language Amharic Arabic Arabic (Lebanon) Argentinean Sign Language Armenian Armenian (West) Assamese Australian Sign Language Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Belgian French Sign Language Bengali Bicol Bislama Bosnian Boulou Brazilian Sign Language Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Chuvash Cibemba Colombian Sign Language Croatian Czech Dangme Danish Digor Drehu Dutch Ecuadorian Sign Language Edo Efik English Estonian Ewe Fante Faroese Fijian Filipino Sign Language Finnish Fon French French Sign Language Ga Galician Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Hungarian Sign Language Iban Ibanag Icelandic Igbo Iloko Indonesian Irish Sign Language Isoko Italian Italian Sign Language Japanese Japanese Sign Language Javanese Kabiye Kabyle Kachin Kannada Karen (S'gaw) Kekchi Kikamba Kikaonde Kikongo Kikuyu Kiluba Kimbundu Kinyarwanda Kiribati Kirundi Kisi Kisonge Kongo Korean Krio Kwangali Kwanyama Kyangonde Lamba Latvian Lingala Lithuanian Low German Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mazatec (Huautla) Mende Mexican Sign Language Mingrelian Mixe (North Central) Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Ngangela Nias Norwegian Nzema Oromo Ossetian Pangasinan Papiamento (Aruba) Papiamento (Curaçao) Paraguayan Sign Language Persian Polish Portuguese Portuguese (Portugal) Punjabi Quechua (Ayacucho) Quechua (Bolivia) Quechua (Cuzco) Quichua (Chimborazo) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Soli Solomon Islands Pidgin Spanish Spanish Sign Language Sranantongo Sunda Swahili Swati Swedish Swedish Sign Language Sãotomense Tagalog Tahitian Tamil Tankarana Tarascan Telugu Tetun Dili Thai Tigrinya Tlapanec Tojolabal Tok Pisin Tokelauan Tongan Totonac Tsonga Tswana Turkish Turkmen Twi Tzeltal Tzotzil Ukrainian Urdu Urhobo Valencian Venda Vezo Vietnamese Wallisian Welsh Xhosa Yoruba Zapotec (Isthmus) Zapotec (Lachiguiri) Zulu\nNsɛm a nkurɔfo ka to yɛn so\nNea nkurɔfo ka: Yehowa Adansefo nnye Yesu nni, ɛno nti na wonni Buronya no.\nNokwasɛm: Yɛyɛ Kristofo, na yegye di sɛ Yesu Kristo nko ara na yɛnam no so benya nkwa.—Asomafo Nnwuma 4:12.\nNea nkurɔfo ka: Mokyerɛkyerɛ nkurɔfo sɛ mma wonnni Buronya, enti mode mpaapaemu ba mmusua mu.\nNokwasɛm: Mmusua ho hia yɛn paa, enti yɛde Bible boa nkurɔfo ma anigye ba wɔn mmusua mu.\nNea nkurɔfo ka: Buronya yɛ anigye bere. Obiara kyɛ ade, ɛma asomdwoe ba nkurɔfo ntam, na nkurɔfo yɛ afoforo papa. Buronya a munni nti, ne nyinaa bɔ mo.\nNokwasɛm: Daa yɛbɔ mmɔden sɛ yɛbɛkyɛ ade, na yɛne nkurɔfo tena asomdwoe mu. (Mmebusɛm 11:25; Romafo 12:18) Nhwɛso bi ni. Sɛnea yɛyɛ yɛn asafo nhyiam ne asɛnka adwuma no, ɛne Yesu akwankyerɛ yi hyia. Ɔkaa sɛ: “Munyaa no kwa, momfa mma kwa.” (Mateo 10:8) Bio nso, yɛboa nkurɔfo ma wohu sɛ Onyankopɔn Ahenni no nko ara na ebetumi de asomdwoe aba asaase so.—Mateo 10:7.\nYesu kaa sɛ ne wu na yɛnkae, ɛnyɛ n’awo.—Luka 22:19, 20.\nYesu asomafo no ne Kristofo a wɔtenaa ase tete no anni Buronya. Nhoma bi ka sɛ, “Afe 243 [Y.B.] akyi na Yesu awo ho afahyɛ no bae.” (New Catholic Encyclopedia) Eyi kyerɛ sɛ ɔsomafo a otwa to no wui no, edi boroo mfe 100 ansa na wɔrefi ase ahyɛ Yesu awo ho fã.\nBiribiara nni hɔ a ɛkyerɛ sɛ wɔwoo Yesu December 25; Bible nka da a wɔwoo Yesu.\nYegye di sɛ Onyankopɔn ani nnye Buronya ho, efisɛ efi abosonsomfo amammerɛ ne wɔn amanne mu.—2 Korintofo 6:17.\nBuronya nso, obi di a na ayɛ dɛn?\nNkurɔfo pii nim sɛ Buronya fi abosonsom mu na enni Bible mu nso, nanso wɔda so di. Ebia saa nkurɔfo no bebisa sɛ: Ade a obiara yɛ bi no, adɛn nti na Kristofo nko ara de wontumi nyɛ bi? Buronya nso, obi di a na ayɛ dɛn?\nBible tu yɛn fo sɛ ɛnsɛ sɛ yɛma obi dwen ma yɛn. Ɛka sɛ yɛmfa yɛn “adwene” nyɛ adwuma. (Romafo 12:1, 2) Ɛka kyerɛ yɛn sɛ yɛmma nokware no nsom bo mma yɛn. (Yohane 4:23, 24) Ɛnyɛ nea yɛpɛ ne sɛ nkurɔfo bɛkeka yɛn ho nsɛm. Nanso sɛ Bible ka sɛ yɛnyɛ biribi a yɛyɛ. Sɛ ɛno nti nkurɔfo bɛkeka yɛn ho nsɛm mpo a, ɛnhaw yɛn.\nƐwom sɛ yɛn ankasa de, yenni Buronya, nanso sɛ obi bedi oo, sɛ ɔrenni oo, yɛnka ho asɛm. Sɛ nkurɔfo redi Buronya a, yɛnkasa ntia.\nDɛn na Bible Ka Fa Buronya Ho?\nSɛ wuhu Buronya amanne nsia ho abakɔsɛm a, ɛbɛyɛ wo nwonwa.\nBuronya fi abosonsom mu. Wei nko ara nti, obi di Buronya a, ɛyɛ mfomso anaa?\nShare Share Adɛn Nti Na Yehowa Adansefo Nni Buronya?\nijwfq ti 18\nAdɛn na Ebinom Nni Buronya?\nYehowa Adansefo Tetew Mmusua Ntam Anaasɛ Wosiesie Mmusua?


Atemmufo 11 | Intanɛt So Bible| Wiase Foforɔ Nkyerɛaseɛ\nWɔpam Ɔtemmufo Yefta; akyiri yi, wɔde no yɛɛ wɔn so panyin (1-11)\nYefta ne Ammonfo kasae (12-28)\nYefta bɔhyɛ ne ne babea (29-40)\nYefta babea no dii sigya (38-40)\n11 Ná Gileadni Yefta+ yɛ ɔkatakyi. Ná ɔyɛ tuutuuni bea bi ba, na na Yefta papa din de Gilead. 2 Gilead yere nso woo mma mmarima maa no. Bere a ne yere no mma nyinyinii no, wɔpam Yefta, na wɔka kyerɛɛ no sɛ: “Worennya agyapade biara wɔ yɛn papa fi, efisɛ woyɛ ɔbea foforo ba.” 3 Enti Yefta guan fii ne nuanom nkyɛn, na ɔkɔtenaa Tob asaase so. Ɛnna akobɔfo bi boaa wɔn ano kɔkaa Yefta ho, na wodii n’akyi. 4 Akyiri yi, Ammonfo ne Israelfo bɛkoe.+ 5 Bere a Ammonfo ne Israelfo bɛkoe no, Gilead mpanyimfo yɛɛ ntɛm kɔe sɛ wɔrekɔfa Yefta asan aba Tob asaase so. 6 Na wɔka kyerɛɛ Yefta sɛ: “Bra bɛyɛ yɛn sahene, sɛnea ɛbɛyɛ a yebetumi ne Ammonfo no ako.” 7 Ɛnna Yefta bisaa Gilead mpanyimfo no sɛ: “Ɛnyɛ mo na motan me denneennen a enti mopam me fii me papa fi no?+ Afei a mo ho akyere mo no, moaba me nkyɛn sɛ menyɛ mo dɛn?” 8 Na Gilead mpanyimfo no ka kyerɛɛ Yefta sɛ: “Ɛno nti na seesei yɛasan aba wo nkyɛn yi. Enti sɛ wo ne yɛn kɔ na yɛne Ammonfo kɔko a, wobɛyɛ yɛn so panyin, na wubedi Gileadfo nyinaa so.”+ 9 Ɛnna Yefta ka kyerɛɛ Gilead mpanyimfo no sɛ: “Sɛ mode me san kɔ ma me ne Ammonfo kɔko, na Yehowa di wɔn so nkonim ma me a, ɛnde mɛyɛ mo so panyin!” 10 Na Gilead mpanyimfo no ka kyerɛɛ Yefta sɛ: “Sɛ yɛanyɛ nea woaka yi a, Yehowa nyɛ yɛne wo ntam dansefo.”* 11 Enti Yefta ne Gilead mpanyimfo no kɔe, na ɔman no de no yɛɛ wɔn so panyin ne wɔn sahene. Na Yefta kaa ne nsɛm no nyinaa bio wɔ Yehowa anim wɔ Mispa.+ 12 Ɛnna Yefta somaa nkurɔfo kɔɔ Ammon+ hene nkyɛn kobisaa no sɛ: “Ɛdɛn na mayɛ wo* a enti woaba m’asaase so sɛ wo ne me rebɛko yi?” 13 Na Ammonfo hene no ka kyerɛɛ wɔn a Yefta somaa wɔn no sɛ: “Nea ɛwom ne sɛ, bere a Israelfo fi Egypt reba* no, wɔfaa m’asaase,+ efi Arnon+ kɔ Yabok kosi Yordan ho.+ Enti sɛ wompɛ wo ho asɛm a, san fa m’ade ma me bɔkɔɔ.” 14 Nanso Yefta san somaa nkurɔfo kɔɔ Ammonfo hene no nkyɛn 15 kɔka kyerɛɛ no sɛ: “Yefta se yɛnka nkyerɛ wo sɛ: ‘Israel amfa Moabfo asaase+ ne Ammonfo asaase biara.+ 16 Bere a Israelfo fi Egypt reba no, wɔnantew faa sare so beduu Ɛpo Kɔkɔɔ no ho,+ na wofi hɔ baa Kades.+ 17 Na Israel somaa nkurɔfo kɔɔ Edom hene nkyɛn+ kɔka kyerɛɛ no sɛ: “Yɛpa wo kyɛw, ma yɛmfa w’asaase so,” nanso Edom hene ampene. Wɔsoma kɔɔ Moab hene nso nkyɛn,+ na ɔno nso ampene. Enti Israelfo kɔɔ so tenaa Kades.+ 18 Bere a wɔnam sare so no, wotwa faa Edom asaase ne Moab asaase ho.+ Wɔfaa Moab asaase no apuei fam,+ na wɔkɔsoɛɛ Arnon mpɔtam. Wɔantra amma Moab asaase so,+ efisɛ na Arnon da Moab hye so. 19 “‘Akyiri yi, Israel somaa nkurɔfo kɔɔ Amorifo hene Sihon, Hesbon hene no nkyɛn, na Israel ka kyerɛɛ no sɛ: “Yɛpa wo kyɛw, ma yɛmfa w’asaase so nkɔ baabi a yɛrekɔ.”+ 20 Nanso na Sihon nnye Israelfo no nni sɛ wɔpɛ sɛ wɔfa n’asaase so kɛkɛ, enti Sihon boaboaa ne nkurɔfo nyinaa ano, na wɔkɔsoɛe wɔ Yahas, na wɔne Israelfo koe.+ 21 Ɛnna Israel Nyankopɔn Yehowa de Sihon ne ne nkurɔfo nyinaa hyɛɛ Israelfo nsa, na wodii wɔn so nkonim, na Israelfo faa nsaase a Amorifo tete so wɔ saa mantam no mu nyinaa.+ 22 Enti wɔfaa Amorifo nsaase nyinaa, efi Arnon kosi Yabok, efi sare so kosi Yordan ano.+ 23 “‘Israel Nyankopɔn Yehowa na otuu Amorifo fii ne man Israel anim,+ ɛnna seesei wopɛ sɛ wopam Israel fi so yi? 24 Asaase a wo nyame Kemos+ bɛma woagye no, ɛnyɛ ɛno ara na wobɛfa? Enti yɛn nso, obiara a Yehowa yɛn Nyankopɔn bɛpam no afi yɛn anim no, ɔno na yɛbɛfa n’asaase.+ 25 Adɛn, ɛyɛ wo sɛ wokyɛn Sipor ba Balak,+ Moab hene no anaa? Woate sɛ ɔne Israel reham anaasɛ ɔne wɔn reko pɛn? 26 Bere a Israel tenaa Hesbon ne ɛho nkurow+ ne Aroer ne ɛho nkurow ne nkurow a egu Arnon nsu ano nyinaa mu mfe 300 no, adɛn nti na saa bere no woanka sɛ wubegye afi wɔn nsam?+ 27 Menyɛɛ wo bɔne; wo na woayɛ me bɔne sɛ wode ntɔkwaw atoa me. Ma Ɔtemmufo+ Yehowa mmu Israelfo ne Ammonfo ntam atɛn nnɛ.’” 28 Nanso Ammonfo hene no antie asɛm a Yefta soma ma wɔkɔka kyerɛɛ no no. 29 Ɛnna Yehowa honhom baa Yefta so,+ na ɔkɔfaa Gilead ne Manase kɔɔ Gilead a ɛwɔ Mispe,+ na ofi Gilead a ɛwɔ Mispe toaa so kɔɔ Ammonfo no so. 30 Na Yefta hyɛɛ Yehowa bɔ+ sɛ: “Sɛ wode Ammonfo hyɛ me nsa, 31 na midi Ammonfo so nkonim na mesan ba asomdwoe mu a, obiara a obepue afi me fi pon ano abehyia me no, mede no bɛma Yehowa,+ na mede no bɛbɔ ɔhyew afɔre ama no.”+ 32 Enti Yefta ne Ammonfo no kɔkoe, na Yehowa de wɔn hyɛɛ ne nsa. 33 Na okunkum Ammonfo bebree paa fii Aroer ara koduu Minit, nkurow 20; okunkum wɔn ara koduu Abel-Keramim. Enti Israelfo dii Ammonfo so nkonim. 34 Ɛnna Yefta baa ne fi wɔ Mispa.+ Na hwɛ! ne babea de mpintin ne asaw behyiaa no! Ná ɔno nko ara ne ne ba. Ná onni ɔbabarima anaa ɔbabea biara ka ne ho. 35 Bere a ohuu no no, osuan n’ataade mu, na ɔkae sɛ: “Ao, me babea! Woama me koma abubu,* efisɛ wo na matwa wo asu. Nanso manya abue m’ano ahyɛ Yehowa bɔ, enti merentumi ntwe nsan.”+ 36 Ɛnna ne babea no ka kyerɛɛ no sɛ: “Paapa, sɛ woabue w’ano ahyɛ Yehowa bɔ a, ɛnde sɛnea woahyɛ bɔ no, yɛ me saa ara,+ efisɛ Yehowa atua w’atamfo Ammonfo so ka ama wo.” 37 Na ɔsan ka kyerɛɛ ne papa sɛ: “Ade baako pɛ na meresrɛ wo: Ma mentew me ho mfi wo ho abosome abien, na menkɔ bepɔw so na me ne me nnamfo mmea nkosu me baabunyɛ ho.”* 38 Ɛnna ne papa kae sɛ: “Kɔ!” Enti ogyaa no kwan ma ɔkɔe abosome abien. Na ɔne ne nnamfo no kɔɔ bepɔw so kosui wɔ ne baabunyɛ ho. 39 Bere a abosome abien no soe no, ɔsan baa ne papa nkyɛn, na ne papa yɛɛ no sɛnea wahyɛ bɔ no.+ Na ababaa no ne ɔbarima biara anna da. Na ɛbɛyɛɛ amanne wɔ Israel. Ɛne sɛ: 40 Afe biara, na Israel mmabaa de nnanan kɔkamfo Gileadni Yefta babea no.\n^ Nt., “nea ɔretie.”\n^ Nt., “Ɛdɛn na me ne wo wɔ yɛ?”\n^ Anaa “foro fii Egypt a wɔreba.”\n^ Nt., “Woabrɛ me ase paa.”\n^ Anaa “na me ne me nnamfonom nkosu, efisɛ merenware da.”


Hena Ne Yesu Kristo? | Asɛmpa\n1. Ɛyɛɛ dɛn na Yesu baa nkwa mu?\nSu ahorow a Yesu wɔ bɛn na ɛmaa nkurɔfo tumi bɛn no?—MATEO 11:29; MARKO 10:13-16.\nOnipa biara nni hɔ a ɔte sɛ Yesu, efisɛ ɔtenaa soro sɛ honhom abɔde ansa na wɔrewo no wɔ asase so. (Yohane 8:23) Yesu ne Onyankopɔn abɔde a odi kan, na ɔka ho bi na wɔbɔɔ nneɛma foforo a aka nyinaa. Ɔno nkutoo na Yehowa bɔɔ no tẽẽ, enti ɛfata sɛ wɔfrɛ no Onyankopɔn Ba a “ɔwoo no koro.” (Yohane 1:14) Wɔsan frɛ Yesu “Asɛm no,” efisɛ ɔkasa ma Onyankopɔn.—Kenkan Mmebusɛm 8:22, 23, 30; Kolosefo 1:15, 16.\n2. Dɛn nti na Yesu baa asase so?\nOnyankopɔn somaa ne Ba no baa asase so denam ne nkwa a oyi fii soro bɛhyɛɛ Yudani bea bi a na ɔyɛ ɔbaabun a ne din de Maria awotwaa mu no so. Enti Yesu annya agya a ɔyɛ onipa. (Luka 1:30-35) Yesu baa asase so sɛ (1) ɔrebɛkyerɛkyerɛ Onyankopɔn ho nokwasɛm, (2) ɔrebɛyɛ nhwɛso ama yɛahu sɛnea yɛbɛyɛ Onyankopɔn apɛde bere mpo a yɛrehyia nsɛnnennen, ne (3) sɛ ɔde ne nkwa a ɛyɛ pɛ no bɛma sɛ “agyede.”—Kenkan Mateo 20:28.\n3. Dɛn nti na yehia agyede?\nAgyede yɛ sika anaa biribi a wotua de gye obi a nkurɔfo pɛ sɛ wokum no. (Exodus 21:29, 30) Ná owu, nkwakoraabɔ ne mmerewabɔ nka Onyankopɔn atirimpɔw a ɔwɔ ma nnipa no ho. Yɛyɛ dɛn hu saa? Onyankopɔn ka kyerɛɛ onipa a odi kan a ɔne Adam no sɛ sɛ ɔyɛ nea Bible frɛ no “bɔne” a, obewu. Enti sɛ Adam anyɛ bɔne a, anka ɔrenwu da. (Genesis 2:16, 17; 5:5) Sɛnea Bible kyerɛ no, ɛnam Adam so na owu “baa” nnipa nyinaa so. Enti, Adam de bɔne ne ɛho akatua a ɛne owu no gyaw n’asefo nyinaa. Ɛno nti, yehia agyede a ebetumi ayi yɛn afi owu afobu a yenya fii Adam hɔ no mu.—Kenkan Romafo 5:12; 6:23.\nHena na na obetumi atua agyede no de agye yɛn afi owu mu? Sɛ yewu a, yetua yɛn ankasa bɔne nkutoo ho ka. Onipa a ɔnyɛ pɛ biara nni hɔ a obetumi atua afoforo bɔne ho ka ama wɔn.—Kenkan Dwom 49:7-9.\n4. Dɛn nti na Yesu wui?\nYesu nte sɛ yɛn, ná ɔyɛ pɛ. Enti, na ɛho nhia sɛ owu wɔ ne bɔne ho, efisɛ wanyɛ bɔne biara da. Mmom no, afoforo bɔne nti na Yesu wui. Onyankopɔn somaa ne Ba no ma obewu maa yɛn de kyerɛe sɛ ɔwɔ ɔdɔ soronko ma nnipa. Yesu san daa ɔdɔ adi kyerɛɛ yɛn denam osetie a ɔyɛ maa n’Agya, ne ne nkwa a yɛn bɔne nti ɔde bɔɔ afɔre maa yɛn no so.—Kenkan Yohane 3:16; Romafo 5:18, 19.\n5. Dɛn na Yesu reyɛ seesei?\nBere a na Yesu wɔ asase so no, ɔsaa yare, onyanee awufo, na ogyee ebinom fii amanehunu mu. Ɔnam saa a ɔyɛe so kyerɛɛ nea ɔbɛyɛ ama nnipa a wɔn aso yɛ mmerɛw nyinaa daakye. (Mateo 15:30, 31; Yohane 5:28) Bere a Yesu wui no, Onyankopɔn nyanee no baa nkwa mu bio sɛ honhom abɔde. (1 Petro 3:18) Afei Yesu tenaa Onyankopɔn nsa nifa so twɛn kosii sɛ Yehowa maa no tumi sɛ onni Hene wɔ asase nyinaa so. (Hebrifo 10:12, 13) Seesei Yesu redi Hene wɔ soro, na n’akyidifo a wɔwɔ asase so reka asɛmpa no wɔ wiase nyinaa.—Kenkan Daniel 7:13, 14; Mateo 24:14.\nƐrenkyɛ, Yesu de tumi a ɔwɔ sɛ Ɔhene no bedi dwuma de ayi amanehunu nyinaa ne wɔn a wɔde ba no afi hɔ. Wɔn a wɔyɛ osetie de kyerɛ sɛ wogye Yesu di no nyinaa bɛtena paradise wɔ asase so.—Kenkan Dwom 37:9-11.\nOnyankopɔn Akyɛde a Ɛso Paa ne Agyede No\nDɛn ne agyede no? Wobɛyɛ dɛn anya so mfaso?


Yudafo Mpanyimfo ne Afuw a Nwura Bɔne Wom | So Wunim?\nKENKAN WƆ Acholi Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Isoko Italian Japanese Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mixe Mongolian Moore Myanmar Ndau Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nƐyɛ nokware sɛ tete no, na obi tumi kodua nwura bɔne wɔ ne yɔnko afuw mu?\nƆhempɔn Justinian nhoma Digest no bi ni. Wotintimii afe 1468. Ɛyɛ nhoma pii a ɛka sɛnea na wodi nsɛm tete no mu baako\nYESU kae wɔ Mateo 13:24-26 sɛ: “Ɔsoro ahenni te sɛ ɔbarima bi a oguu aba pa wɔ n’afuw mu. Bere a nnipa adeda no, ne tamfo ba beduaa nwura bɔne wɔ awi no mu na ogyaw hɔ kɔe. Bere a eyiyii ahaban na ɛsow aba no, nwura bɔne no nso yii ne ho adi.” Asɛm a Yesu de yɛɛ mfatoho no, akyerɛwfo binom nnye ntom sɛ na ɛyɛ asɛm a etumi si ankasa. Nanso, tete Roma mmara nhoma ahorow ma yehu sɛ asɛm a Yesu de yɛɛ mfatoho no, na etumi si ankasa.\nBible nsɛm asekyerɛ nhoma bi ka sɛ, “Sɛ obi fom wo, na wukodua nwura bɔne a ɛte sɛ nkyɛnkyɛmma wɔ n’afuw mu sɛ wode retua no ka a, . . . na ɛyɛ bɔne wɔ Romafo mmara mu. Esiane sɛ na wei ho mmara wɔ hɔ nti, yebetumi aka sɛ na saa adeyɛ no taa si.” Mmaranimfo Alastair Kerr kyerɛkyerɛɛ mu sɛ, wɔ afe 533 Y.B. no, Roma Hempɔn Justinian tintim ne nhoma a ɔtoo din Digest no. Ná Romafo mmara ne atemmufo a wɔtenaa ase tete no (bɛyɛ afe 100-250 Y.B.) atemmusɛm bi na ɛwom. Sɛnea nhoma no (Digest, 9.2.27.14) ka no, ɔtemmufo Ulpian kaa asɛm bi a Roma ɔmanyɔfo Celsus dii wɔ afeha a ɛto so mmienu ho asɛm. Na obi akodua nwura wɔ obi foforo afuw mu ama ne nnɔbae asɛe. Digest nhoma no ka mmara kwan a na afuw no wura betumi afa so anya mpatade bi afi nea okoguu nwura bɔne wɔ n’afuw no mu no hɔ wɔ ne nnɔbae a ɛsɛee no ho.\nNneyɛe bɔne a ɛte saa a ɛkɔɔ so wɔ Roma ahemman no mu tete no kyerɛ sɛ, na asɛm a Yesu kae no tumi si ankasa.\nRomafo no maa Yudafo mpanyimfo a na wɔwɔ Yudea no ahofadi wɔ asomafo no bere so. Ná ahofadi no kodu he?\nASOMAFO no bere so no, na Romafo na wodi Yudea so. Amrado a asraafo dodow bi hyɛ n’ase na na osi Romafo no ananmu di Yudea mantam no so. Nea na ehia amrado no paa ne sɛ obegyigye tow ama Roma man no na wahwɛ ama asomdwoe atena ɔmantam no mu. Ná Romafo no hwɛ sɛ wobesiw nsɛmmɔnedi ano na wɔatwe wɔn a wɔde basabasayɛ ba aso. Sɛ weinom da nkyɛn a, na Romafo no taa gyaw ɔman no sohwɛ hyɛ Yudafo atumfoɔ no nsa.\nYudafo Sanhedrin no a wɔahyiam\nNá Sanhedrin no yɛ Yudafo asɛnnibea kunini. Sanhedrin no mufo ara nso na na wɔyɛ abaguafo a wɔhwɛ toto Yudafo no mmara ho nsɛm. Ná asɛnnibea nketewa nso wɔ Yudea mantam no nyinaa mu. Sɛ obi wɔ asɛm tia ne yɔnko anaasɛ obi kodi nsɛmmɔne bi a, ɛbɛyɛ sɛ na saa asɛnnibea nketewa yi na na edi onii no asɛm. Ná Roma atumfoɔ no mfa wɔn ho nhyehyem. Nanso, na Romafo no mma Yudafo asɛnnibea ahorow no tumi sɛ wonni nsɛmmɔnedifo asɛm mmu wɔn kumfɔ. Romafo no nkutoo na na wotumi yɛ saa. Nanso, bere a Sanhedrin no dii Stefano asɛm na wɔma wosiw no abo no de, wɔankogye tumi amfi Romafo no hɔ.—Asomafo Nnwuma 6:8-15; 7:54-60.\nNá Yudafo Sanhedrin no wɔ tumi paa. Nanso, sɛnea ɔbenfo Emil Schürer kae no, tumi a na Sanhedrin no wɔ nyinaa akyi no, “na Romafo no tumi tu asɛm bi ho anammɔn a wɔmmɔ wɔn amanneɛ, titiriw bere a wosusuw sɛ obi ayɛ biribi atia Roma atumfoɔ no.” Ɛho nhwɛso ne bere a ɔsahene Klaudio Lisia kɔkyeree ɔsomafo Paulo a na ɔyɛ Roma man ba no.—Asomafo Nnwuma 23:26-30.


Noho Nhyehyɛɛ—Mbra Kwan Do Nkaabɔ | JW.ORG\nKENKAN WƆ Acholi Afrikaans Ahanta Aja Albania Mmum Kasa Albanian Alur Amharic Arabic Arabic (Iraq) Arabic (Jordan) Arabic (Lebanon) Arabic (Syria) Argentina Mmum Kasa Armenian Armenian (West) Attié Aukan Australia Mmum Kasa Aymara Azerbaijani Azerbaijani (Cyrillic) Bambara Baoule Bariba Bashkir Basque Bassa (Cameroon) Bassa (Liberia) Batak (Toba) Bengali Betsimisaraka (Northern) Betsimisaraka (Southern) Bicol Bidayuh (Bukar) Bislama Bissau Guinean Creole Blackfoot Bomu Bosnian Britain Mmum Kasa Bulgarian Cambodian Catalan Cebuano Changana (Zimbabwe) Chichewa Chile Mmum Kasa Chin (Falam) Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitonga (Zimbabwe) Chitumbuka Chiyao Chokwe Cinamwanga Congo Mmum Kasa Croatia Mmum Kasa Croatian Czech Dagaare Dangme Danish Dari Diola Dogon (Toro So) Douala Drehu Dusun Dutch Ecuador Mmum Kasa Edo English (Borɔfo) Esan Estonia Mmum Kasa Estonian Ethiopia Mmum Kasa Ewe (Awona) Faroese Fataluku Fijian Finland Mmum Kasa Finnish Fon Frafra French French Mmum Kasa Frisian Fulfulde (Cameroon) Ga (Nkran Kasa) Galician Garifuna Georgian German Greek Greenlandic Guarani Guerze Gun Guéré Haitian Creole Haya Hebrew Hiligaynon Hindi Hmong (White) Hungarian Iban Ibinda Icelandic Igbo Iloko Indonesia Mmum Kasa Indonesian Irish Irish Mmum Kasa Isoko Italian Italy Mmum Kasa Japan Mmum Kasa Japanese Javanese Jula Kabiye Kabuverdianu Kachin Kadazan Kalanga (Zimbabwe) Karen (S'gaw) Kazakh Kikaonde Kikongo Kikuyu Kimbundu Kinyarwanda Kirghiz Kisi Kongo Konkani (Devanagari) Konkani (Roman) Korea Mmum Kasa Korean Kpelle Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Latgalian Latvia Mmum Kasa Latvian Lingala Lithuanian Logo Loma Low German Luganda Macedonian Macushi Madura Mahorian (Roman) Maithili Makasae Malagasy Malay Malayalam Malaysia Mmum Kasa Mam Mambae (Ermera) Mandinka Mandjak Mangbetu Maninkakan (Eastern) Mano Mapudungun Marathi Mauritian Creole Mazahua Mende Meru Mfantse Mingrelian Mixtec (Huajuapan) Mizo Mongolian Moore Myanmar Nahuatl (Huasteca) Nambya Ndebele (Zimbabwe) Ndonga Nepali Nepali Mmum Kasa Netherlands Mmum kasa Newari Ngangela Nias Nigerian Pidgin Niuean Nivaclé Norwegian Nyaneka Nzema Obolo Oromo Otomi (Mezquital Valley) Pangasinan Papel Papiamento (Aruba) Papiamento (Curaçao) Pehuenche Pemon Pennsylvania German Persian Piaroa Pidgin (Cameroon) Pilagá Poland Mmum Kasa Polish Pomeranian Portuguese Portuguese (Portugal) Pular Punjabi Punjabi (Shahmukhi) Quebec Mmum Kasa Quechua (Ancash) Quechua (Ayacucho) Quechua (Cuzco) Quechua (Huaylla Wanca) Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romany (Albania) Romany (Argentina) Romany (Eastern Slovakia) Rungus Runyankore Russian Rutoro Saramaccan Sarnami Scottish Gaelic Sehwi Senoufo (Cebaara) Sepedi Serbian Serbian (Roman) Serer Setswana Seychelles Creole Shona Shuar Shughni Sidama Sindhi Sinhala Slovak Slovenian Somali Spanish Spanish Mmum Kasa Sranantongo Susu Svan (Lower) Svan (Upper) Swahili Swati Swedish Tagalog Tahitian Tajiki Tandroy Tankarana Tarascan Tatar Telugu Tetun Dili Thai Thailand Mmum Kasa Ticuna Tigrinya Tiv Toba Tojolabal Tok Pisin Tongan Toupouri Turkish Ukrainian Umbundu Urdu Urhobo Uruguay Mmum Kasa Uzbek Uzbek (Roman) Valencian Venezuela Mmum Kasa Vezo Vietnamese Voru Wallisian Welsh Wichi Wolof Xhosa Yoruba (Alata) Yukpa\nMbra Kwan Do Nkaabɔ\n© 2014 Watch Tower Bible and Tract Society of Pennsylvania, Inc. Noho kwan nyinara yɛ hɛn dze.\nWatchtower Bible and Tract Society of New York, Inc. (“Watchtower”) na wɔayɛ wɛbsaet yi. Hɔn ara so na wɔhwɛ do. Akyerɛwee nye nsɛm fofor biara a ɔwɔ wɛbsaet yi do no yɛ Watch Tower Bible and Tract Society of Pennsylvania hɔn egyapadze a wɔdze hɔn nyansa nye nyimdzee yɛe, gyedɛ wɔakyerɛ dɛ ofi beebi fofor.\nEguadzi Ahyɛnsewdze Ahorow\nAdobe, Adobe ahyɛnsewdze no, Acrobat, nye Acrobat ahyɛnsewdze no nyinara yɛ Adobe Systems Incorporated eguadzi ahyɛnsewdze ahorow. iTunes nye iPod yɛ Apple Inc. eguadzi ahyɛnsewdze ahorow. Eguadzi ahyɛnsewdze a aka no nyinara yɛ edwumakuw ahorow bi dze.\nWɛbsaet Noho Nhyehyɛɛ Ahorow\nDɛm Nhyehyɛɛ yi na ɔkyerɛ mbrɛ ibotum dze wɛbsaet no edzi dwuma. Sɛ edze wɛbsaet no dzi dwuma a, ɔkyerɛ dɛ agye Noho Nhyehyɛɛ ahorow nyinara ato mu. Sɛ irunntum nngye wɛbsaet Noho Nhyehyɛɛ no nyinara nnto mu dze a, mma mmfa wɛbsaet no nndzi dwuma.\nEbɛyɛ dɛn dze wɛbsaet no edzi dwuma wɔ kwan a ɔfata do? Ibotum ahwɛ, atwẽ na aprint copyright mfonyin, elɛktrɔnik nwoma nye dza ɔkã ho, ndwom, mfonyin ahorow, nsɛm a wɔakyerɛw, video ahorow mu nsɛm wɔ wɛbsaet yi do dɛ mbrɛ Noho Nhyehyɛɛ tse no. Naaso, mbra mma kwan dɛ edze dza ɔwɔ wɛbsaet yi do no bedzi gua. Dza irunntum mmfa wɛbsaet no nnyɛ no bi na odzidzi do yi:\nMma mmfa wɛbsaet yi mu Nsɛm nnto intanɛt dwumadzibea fofor biara do;\nMma mmfa kɔmpiwta dwumadzi fofor biara nnsesã anaa mmbata wɛbsaet yi mu Nsɛm ho;\nMbra mma ho kwan dɛ ebɔtwẽ ndzɛmba efi wɛbsaet yi do na aasesã ne nyɛbea anaaso edze eedzi gua. Mma nnkyekyɛ kɔmpiwta dwumadzi biara a ɔbata wɛbsaet yi ho mma afofor;\nƆnnsɛ dɛ edze wɛbsaet yi dzi dwuma dɛ edwindadze a wɔdze hwehwɛ nkorɔfo ho esuma mu nsɛm wɔ kwan biara do;\nMma mmfa kwan bɔn biara do nnkɔ wɛbsaet yi do gyedɛ kwan a wɔakyerɛ no do;\nMma nnyɛ biribiara a obotum asɛɛ anaa obesiw afofor kwan dɛ wɔdze intanɛt dwumadzibea yi bedzi dwuma; afei so ɔnnsɛ dɛ edze yɛ dza otsia mbra biara;\nDɛ edze wɛbsaet no bedzi gua anaa bata no, mbra mma ho kwan.\nNoho Nhyehyɛɛ Yi A Ebɔtõ Ho Asotwẽ\nWatchtower wɔ hokwan dɛ ɔtwẽ obiara a ɔtõ mbra a ɔfa wɛbsaet yi ho no aso. Asotwẽ a wobotum dze ama no bi nye dɛ: wobesiw wo kwan dɛ ebɔkɔ wɛbsaet no do, wobotwa kɔmpiwta biara a okitsa wo IP address no mu, anaa wɔdze wo bɔkɔ asɛndzibea.\nWotum Sesã Noho Nhyehyɛɛ No\nOfi ber to ber no, Watchtower tum sesã wɛbsaet Noho Nhyehyɛɛ no. Nsesã biara a wɔbɛyɛ wɔ wɛbsaet Noho Nhyehyɛɛ mu no befi ase aayɛ edwuma fi da a wobetsintsim fofor no. Mbrɛ ɔbɛyɛ a ibohu nsesã biara a wɔayɛ no, ma ɔfã ha nhia wo paa.\nMbra Nye Atsɛmbu\nWɛbsaet yi Noho Nhyehyɛɛ gyina New York, U.S.A. mbra do ɔmmfa ho mbrɛ mbra fofor biara tse no. Obiara a ɔbɔtõ wɛbsaet yi ho mbra no, wɔdze no bɔkɔ asɛndzibea wɔ New York, U.S.A.\nSɛ Noho Nhyehyɛɛ No Bi Tsia Mbra A (Severability)\nSɛ asɛndzibea bi a odzi mu kyerɛkyerɛmu dɛ wɛbsaet Noho Nhyehyɛɛ fã bi tsia mbra anaa onnkotum aayɛ edwuma a, afã fofor a ɔaka no bɔkɔ do ayɛ edwuma. Sɛ Watchtower enntum anntwẽ obi a ɔtõ wɛbsaet yi ho Nhyehyɛɛ ho mbra no bi aso a, ɔno nnkyerɛ dɛ Watchtower edwumakuw no ahwer tum a ɔwɔ dɛ ɔbɔtwẽ obi a ɔatõ wɛbsaet noho mbra no aso.\nWɛbsaet Noho Ahyɛmudze Nyinara\nWɛbsaet Noho Mbra yi nyinara yɛ ahyɛmudze a ɔkyɛn ahyɛmudze dedaw biara a ɔwo nye Watchtower ayɛ a ɔma inya hokwan dɛ edze wɛbsaet yi bedzi dwuma.


Deuteronomium 20 | Intanɛt So Bible| Wiase Foforɔ Nkyerɛaseɛ\nƆko ho mmara (1-20)\nWɔn a ɛnsɛ sɛ wɔkɔ ako (5-9)\n20 “Sɛ wo ne w’atamfo rekɔko na wuhu sɛ wɔwɔ apɔnkɔ ne nteaseɛnam ne dɔm pii sen wo a, nsuro wɔn, efisɛ Yehowa wo Nyankopɔn a oyii wo fii Egypt asaase so no ka wo ho.+ 2 Sɛ morebɛkɔ ɔko a, ɔsɔfo no mmɛkasa nkyerɛ asraafo no.+ 3 Ɔnka sɛ, ‘O Israel muntie, ɛnnɛ morekɔ mo atamfo so ne wɔn akɔko. Mommma mo koma nntu, munnsuro wɔn, na mommmɔ hu, na mommma mo ho mmpopo, 4 efisɛ Yehowa mo Nyankopɔn ka mo ho, na ɔne mo atamfo bɛko ama mo na wagye mo.’+ 5 “Mpanyimfo no nso mmɛka nkyerɛ asraafo no sɛ, ‘Hena na wasi ofi foforo a ommuee ano? Ɔnsan nkɔ ne fi na wankowu wɔ akono amma obi foforo ammue ano. 6 Hena na wayɛ bobefuw* a onnya ntew so aba? Ɔnsan nkɔ ne fi na wankowu wɔ akono amma obi foforo amfa. 7 Hena na ɔde n’ano ato ɔbea bi so sɛ ɔbɛware no? Ɔnsan nkɔ ne fi+ na wankowu wɔ akono amma ɔbarima foforo anware no.’ 8 Mpanyimfo no nsan nka nkyerɛ asraafo no sɛ, ‘Hena na osuro na ne koma atu?+ Ɔnsan nkɔ ne fi na wantu ne nuanom koma sɛnea ne koma atu no.’*+ 9 Sɛ mpanyimfo no ne asraafo no kasa wie a, wɔmpaw asahene nsisi asraafo no so na wonni asraafo no anim. 10 “Sɛ wo ne kurow bi rekɔko a, bɔ dawuru nso na ɛhɔfo nhu nea wɔyɛ a ɛde asomdwoe bɛba.+ 11 Sɛ kurow no mufo de asomdwoe hyia wo na wobue wɔn apon ma wo a, ɛnde fa emu nnipa nyinaa yɛ nkoa na wɔnsom wo.+ 12 Nanso sɛ kurow no amfa asomdwoe anhyia wo na sɛ ɔpɛ sɛ ɔne wo ko a, ka kurow no hyem, 13 na Yehowa wo Nyankopɔn nso de kurow no bɛhyɛ wo nsa, na fa sekan kunkum emu mmarima nyinaa. 14 Nanso kurow no mu mmea, mmofra, nyɛmmoa, ne biribiara a ɛwɔ hɔ de, wubetumi afa ne nyinaa.+ Nneɛma a wubenya afi w’atamfo hɔ wɔ ɔko mu no bɛyɛ wo dea; Yehowa wo Nyankopɔn de ama wo.+ 15 “Saa na fa yɛ nkurow a ɛne wo ntam twe no nyinaa, nea ɛnka aman a ɛbɛn wo yi nkurow ho no. 16 Nanso aman a Yehowa wo Nyankopɔn de rema wo sɛ agyapade yi de, nnyaw biribiara a ɛhome wɔ nkurow no mu.+ 17 Mmom sɛnea Yehowa wo Nyankopɔn aka akyerɛ wo no, Hitifo, Amorifo, Kaananfo, Perisifo, Hiwifo, ne Yebusifo no,+ sɛe wɔn pasaa. 18 Sɛe wɔn, sɛnea ɛbɛyɛ a akyiwade biara a wɔyɛ ma wɔn anyame no, wɔrenkyerɛ mo mma monkɔyɛ bi, na moanyɛ bɔne antia Yehowa mo Nyankopɔn.+ 19 “Sɛ woka kurow bi hyem, na sɛ wo ne kurow no ko nna pii di so nkonim a, mfa abonnua nsɛe ɛhɔ nnua.+ Wubetumi adi ɛso aba no bi, nanso ntwitwa ngu. Adɛn, dua yɛ onipa na woaka no ahyem? 20 Nnua a wonni n’aba de, wubetumi atwitwa. Wubetumi atwitwa bi de asisi akoban* atwa kurow a ɛne wo reko no ho ahyia kosi sɛ ɛbɛhwe ase.\n^ Anaa “wamma ne nuanom koma annan sɛnea ne koma anan no.”


Onyankopɔn Nim Wo Yiye (Dwom 139:1)\nOnyankopɔn Nim Wo Yiye\n“O Yehowa, woahwehwɛ me mu, na wunim me.”—DWOM 139:1.\n“Bere a meyɛ mogyatɔw mpo no, w’aniwa huu me.”—DWOM 139:16\nNEA ENTI A EBINOM NNYE NNI: Nnipa pii adwene yɛ wɔn sɛ, sɛ Onyankopɔn hwɛ yɛn a, nea ohu ara ne abɔnefo a wɔn ho ntew na wɔn ho nhia. Kendra yɛ obi a na ɔyare adwenemhaw. Esiane sɛ na ontumi nyɛ Onyankopɔn apɛde pɛpɛɛpɛ nti, na n’ahonim bu no fɔ. Ɛno nti, ɔkae sɛ, “migyaee mpaebɔ.”\nNEA ONYANKOPƆN ASƐM KA: Ɛnyɛ wo mfomso na Yehowa hwɛ, na mmom ɔhwehwɛ wo mu hu sɛnea wote ankasa. Bible ka sɛ: “Onim yɛn nipaban; ɔkae sɛ yɛyɛ mfutuma.” Afei nso “ɔnhwɛ yɛn bɔne” ho ne yɛn nni, na mmom sɛ yenu yɛn ho a, ohu yɛn mmɔbɔ de yɛn bɔne kyɛ yɛn.—Dwom 103:10, 14.\nYɛmfa Dawid nyɛ nhwɛso. Ɔno ne Israel hene a yɛkaa ne ho asɛm wɔ asɛm a edi kan no ahyɛase pɛɛ no. Ɔbɔɔ Onyankopɔn mpae sɛ: “Bere a meyɛ mogyatɔw mpo no, w’aniwa huu me, na wɔkyerɛw m’akwaa nyinaa wɔ wo nhoma mu . . . O Onyankopɔn, pɛɛpɛɛ me mu, na hu nea ɛwɔ me koma mu.” (Dwom 139:16, 23) Ná Dawid tumi yɛ bɔne; ɛtɔ da bi mpo a, na bɔne no mu yɛ duru. Nanso na ogye di paa sɛ, sɛ onu ne ho a, Yehowa a ohu komam no behu.\nYehowa nim wo sen onipa biara. Bible ka sɛ: “Onipa desani hwɛ nea etua aniwa, na Yehowa de, ɔhwɛ komam.” (1 Samuel 16:7) Nea woyɛ biara, Onyankopɔn nim nea enti a woyɛ saa. Suban bi wɔ hɔ a wɔde woo wo; ebi nso wɔ hɔ a, baabi a wotenae ne sɛnea wɔtetee wo na ɛma wunyae. Ne nyinaa, Onyankopɔn nim. Ɛwom sɛ ɛtɔ da a wudi mfomso de, nanso sɛnea worebɔ mmɔden sɛ wobɛbɔ bra pa no, Onyankopɔn hu, na ɛyɛ no fɛ.\nSɛ Onyankopɔn nim wo yiye saa a, ɛnde dɛn na ɔyɛ de kyekye wo werɛ?


Numeri 2 | Intanɛt So Bible| Wiase Foforɔ Nkyerɛaseɛ\n2 Yehowa ka kyerɛɛ Mose ne Aaron sɛ: 2 “Wɔahyehyɛ Israelfo ayɛ wɔn asafo a mmusua abiɛsa+ na ɛwɔ asafo biara mu. Enti Israelfo no ntena baabi a obiara asafo wɔ. Wɔnyɛ saa wɔ beae a wɔn agyanom fie ahyɛnsode wɔ. Wɔnyɛ wɔn atenae wɔ ahyiae ntamadan no anim ntwa ho nhyia. 3 “Wɔn a wobesi wɔn ntamadan wɔ apuei fam, baabi a owia pue fi no ne mmusua abiɛsa asafo a Yuda abusuakuw da wɔn ano no. Na Yuda abusuapanyin ne Aminadab ba Naason.+ 4 Na n’asafo a wɔkyerɛw wɔn din no ano si mpem aduɔson anan ne ahansia.+ 5 Wɔn a wɔbɛtoa no so wɔ nsraban no mu ne Isakar abusuakuw+ no. Na Isakar abusuapanyin ne Suar ba Netanel.+ 6 Na n’asafo a wɔkyerɛw wɔn din no ano si mpem aduonum anan ne ahanan.+ 7 Wɔn a wɔka ho ne Sebulon abusuakuw no. Na Sebulon abusuapanyin ne Helon ba Eliab.+ 8 Na n’asafo a wɔkyerɛw wɔn din no ano si mpem aduonum ason ne ahanan.+ 9 “Enti dɔm a wɔwɔ Yuda nsraban no mu a wɔkyerɛw wɔn din nyinaa ano si mpem ɔha aduɔwɔtwe asia ne ahanan. Wɔn na wobedi anim.+ 10 “Wɔn a wobesi wɔn ntamadan wɔ anafo fam ne mmusua abiɛsa asafo a Ruben abusuakuw da wɔn ano+ no. Na Ruben abusuapanyin ne Sedeo ba Elisur.+ 11 N’asafo a wɔkyerɛw wɔn din no ano si mpem aduanan asia ne ahanum.+ 12 Wɔn a wɔbɛtoa no so wɔ nsraban no mu ne Simeon abusuakuw no. Na Simeon abusuapanyin ne Surisadai ba Selumiel.+ 13 N’asafo a wɔkyerɛw wɔn din no ano si mpem aduonum akron ne ahasa.+ 14 Wɔn a wɔka ho ne Gad abusuakuw no. Na Gad abusuapanyin ne Reuel ba Eliasaf.+ 15 N’asafo a wɔkyerɛw wɔn din no ano si mpem aduanan anum, ahansia aduonum.+ 16 “Enti dɔm a wɔwɔ Ruben nsraban mu a wɔkyerɛw wɔn din nyinaa ano si mpem ɔha aduonum biako, ahanan aduonum. Wɔn na wɔbɛto so abien akɔ.+ 17 “Sɛ ɛba sɛ wɔde ahyiae ntamadan+ no rekɔ a, Lewifo+ no bedi nsra no mfinimfini. “Sɛnea wɔahyehyɛ wɔn wɔ nsraban no mu no, saa ara na wotu a wɔnhyehyɛ wɔn ho,+ obiara nni n’afa. Ɔfã a wɔde ama mmusua abiɛsa biara no, saa ara na wonni so nkɔ. 18 “Wɔn a wobesi wɔn ntamadan wɔ atɔe fam ne mmusua abiɛsa asafo a Efraim abusuakuw da wɔn ano+ no. Na Efraim abusuapanyin ne Amihud ba Elisama.+ 19 N’asafo a wɔkyerɛw wɔn din no ano si mpem aduanan ne ahanum.+ 20 Wɔn a wɔbɛtoa no so wɔ nsraban no mu ne Manase abusuakuw no. Na Manase abusuapanyin+ ne Pedasur ba Gamaliel.+ 21 N’asafo a wɔkyerɛw wɔn din no ano si mpem aduasa abien ne ahanu.+ 22 Wɔn a wɔka ho ne Benyamin abusuakuw+ no. Na Benyamin abusuapanyin ne Gideoni ba Abidan.+ 23 N’asafo a wɔkyerɛw wɔn din no ano si mpem aduasa anum ne ahanan.+ 24 “Enti dɔm a wɔwɔ Efraim nsraban mu a wɔkyerɛw wɔn din nyinaa ano si mpem ɔha ne awotwe ne ɔha. Wɔn na wɔbɛto so abiɛsa akɔ.+ 25 “Wɔn a wobesi wɔn ntamadan wɔ atifi fam ne mmusua abiɛsa asafo a Dan abusuakuw da wɔn ano no. Na Dan abusuapanyin ne Amisadai ba Ahiesa.+ 26 N’asafo a wɔkyerɛw wɔn din no ano si mpem aduosia abien ne ahanson.+ 27 Wɔn a wɔbɛtoa no so ne Aser abusuakuw no. Na Aser abusuapanyin ne Okran ba Pagiel.+ 28 N’asafo a wɔkyerɛw wɔn din no ano si mpem aduanan biako ne ahanum.+ 29 Wɔn a wɔka ho ne Naftali abusuakuw+ no. Na Naftali abusuapanyin ne Enan ba Ahira.+ 30 N’asafo a wɔkyerɛw wɔn din no ano si mpem aduonum abiɛsa ne ahanan.+ 31 “Enti wɔn a wɔwɔ Dan nsraban mu a wɔkyerɛw wɔn din nyinaa ano si mpem ɔha aduonum ason ne ahansia. Wɔn na wobedi akyi,+ sɛnea mmusua abiɛsa asafo horow no te.” 32 Eyinom ne Israelfo a wɔkyerɛw wɔn din sɛnea wɔn agyanom fie te. Nsraban no nyinaa mufo ne wɔn dɔm a wɔkyerɛw wɔn din no ano si mpem ahansia ne abiɛsa, ahanum aduonum.+ 33 Nanso sɛnea Yehowa hyɛɛ Mose no, wɔankan Lewifo+ no anka Israelfo a aka no ho. 34 Na Israelfo no yɛɛ nea Yehowa hyɛɛ Mose no nyinaa.+ Ɔfã a wɔde maa mmusua abiɛsa biara no, saa ara na wɔhyehyɛɛ wɔn ho+ wɔ nsraban no mu, na wotu nso a, wɔhyehyɛ wɔn ho saa ara.+ Obiara ne n’abusua ne n’agyanom fie wɔ faako.


诗篇 106 CCB - Nnwom 106 NA-TWI | Biblica América Latina\n诗篇 106 CCB - Nnwom 106 NA-TWI\nCCB : 诗篇 106\n1Kamfo Awurade! Monna Awurade ase efisɛ oye; ne dɔ wɔ hɔ daa. 2 Hena na obetumi aka nneɛma akɛse a wayɛ? Hena na obetumi akamfo no?\n3 Nhyira nka wɔn a wodi ne mmara so, na daa wɔyɛ ade trenee.\n4 Awurade, sɛ woboa wo nkurɔfo a, kae me; sɛ wogye wɔn nkwa a, fa me ka wɔn ho. 5 Ma minhu wo nkurɔfo nkɔso, na me ne wo man ntena ahotɔ mu wɔ anigye mu ahosɛpɛw a wɔn a wɔyɛ wo de no nya no.\n6 Yɛayɛ bɔne sɛnea yɛn nenanom yɛe no; yɛayɛ amumɔyɛ ne bɔne bebree. 7 Yɛn nenanom a na wɔwɔ Misraim no ante Onyankopɔn anwonwade no ase; wɔn werɛ fii ne dɔ a ɔdaa no adi kyerɛɛ wɔn mpɛn pii no, na wɔsɔre tiaa Otumfoɔ no wɔ Po Kɔkɔɔ no so. 8 Nanso ogyee wɔn nkwa sɛnea ɔhyɛɛ wɔn bɔ sɛnea ɔbɛda ne tumi adi no. 9 Ɔkasa kyerɛɛ Po Kɔkɔɔ no ma ɛyowoe. Na odii ne nkurɔfo anim ma wɔfaa asase kesee so. 10 Ogyee wɔn fii wɔn a na wɔtan wɔn no nsam; ogyee wɔn fii wɔn atamfo nsam. 11 Nanso nsu no faa wɔn atamfo no a, wɔn mu baako koraa anka.\n12 Afei ne nkurɔfo no gyee ne bɔhyɛ no dii, na wɔtoo ayeyi dwom maa no.\n13 Nanso ntɛm so, wɔn werɛ fii nea wayɛ, na wɔyɛɛ nea wɔn ara wɔpɛ a wɔammisa no. 14 Akɔnnɔ bɛhyɛɛ wɔn mu wɔ sare so hɔ, na wɔsɔɔ Awurade hwɛe, 15 enti ɔmaa wɔn nea wobisaa no, nanso ɔde ɔyare bɔne bi brɛɛ wɔn. 16 Na sare so hɔ, wɔn ani beree Mose ne Aaron a ɔyɛ Awurade somfo kronkron no so. 17 Na asase mu buei na ɛmenee Datan na esiee Abiram ne n’abusuafo; 18 ogya sian baa wɔn akyidifo so bɛhyew saa amumɔyɛfo no. 19 Wɔyɛɛ sikakɔkɔɔ nantwinini ohoni wɔ Sinai na wɔsom no; 20 wɔde Onyankopɔn anuonyam sesaa aboa a ɔwe sare ohoni. 21 Wɔn werɛ fii Onyankopɔn a ɔnam ne tumideyɛ so gyee wɔn Misraim no. 22 Anwonwade a ɔyɛe wɔ hɔ no so. Anwonwade a ɔyɛe wɔ Po Kɔkɔɔ no so no so. 23 Bere a Onyankopɔn kae se ɔbɛsɛe ne nkurɔfo no, n’akoa Mose sɔre srɛɛ Onyankopɔn dwudwoo n’abufuw ano sɛnea ɔrensɛe wɔn.\n24 Enti wɔpoo asase fɛfɛ no efisɛ, na wonnye Onyankopɔn bɔhyɛ nni. 25 Wɔtenaa wɔn ntamadan mu nwiinwii a na wontie Awurade. 26 Enti ɔbɔɔ wɔn kɔkɔ sɛ ɔbɛma wɔawuwu wɔ sare so hɔ, 27 na wabɔ wɔn asefo apete wɔ sare so hɔ afra abosonsomfo mu, na wama wɔawuwu amanɔnne. 28 Na Poer hɔ, wɔde wɔn ho bɔɔ Baal, som no na wodii afɔre a wɔde bɔɔ anyame a nkwa nni wɔn mu no bi. 29 Wɔn nneyɛe no huruu Onyankopɔn bo, na ɔyare a ɛyɛ hu besii wɔn mu. 30 Na Pinahas sɔre gyinae twee wɔn a wodi fɔ no aso maa ɔyaredɔm no gyaee. 31 Wɔde saa asɛm yi kae no daa, na wɔbɛkae daa daa.\n32 Meriba asu ho nso, nnipa no hyɛɛ Onyankopɔn abufuw ma, esiane wɔn nti, Mose kɔɔ ɔhaw mu. 33 Wɔmaa n’ani beree sɛ ɔkasa a onnyina nnwen ho. 34 Wɔankum abosonsomfo no sɛnea Awurade hyɛe sɛ wɔnyɛ no, 35 na wodii wɔn ho aware sɛnea abosonsomfo no yɛ no. 36 Onyankopɔn nkurɔfo som ahoni, na eyi ma wɔsɛee wɔn. 37 Wɔde wɔn ara wɔn mmabarima ne wɔn mmabea bɔɔ Kanaan ahoni afɔre. 38 Wokunkum mmotafowa a wonnim hwee maa asase no ho guu fi, esiane saa awudi no nti. 39 Saa ade a wɔyɛe no guu wɔn ho fi enti ɛma wodii atoro kyerɛɛ Onyankopɔn. 40 Enti Awurade bo fuw ne nkurɔfo; n’ani beree wɔn so. 41 Ɔpoo wɔn maa abosonsom tumi maa wɔn atamfo dii wɔn so. 42 Wɔn atamfo no hyɛɛ wɔn so a wɔyɛ hwee a ɛnyɛ ye.\n43 Mpɛn pii, Awurade gye ne nkurɔfo, nanso wɔpɛ sɛ wɔsɔre tia no na wɔkɔ bɔne mu ara. 44 Nanso Awurade tiee wɔn bere a wosu frɛɛ no no na ohuu ɔhaw a wɔwɔ mu no. 45 Wɔn nti, ɔkaee n’apam no na esiane ne dɔ kɛse no nti, ogow ne ho mu. 46 Ɔmaa wɔn sodifo nyinaa nuu wɔn ho.\n47 Gye yɛn, O Awurade yɛn Nyankopɔn, na san fa yɛn fi aman so bra, sɛnea ɛbɛyɛ a yɛbɛda wo ase na yɛakamfo wo din kronkron no.\n48 Kamfo Awurade, Israel Nyankopɔn; kamfo no nnɛ ne daa nyinaa! Momma obiara nka se, “Amen!”\nNA-TWI : Nnwom 106


“Munguan Aguamammɔ!” (1 Korintofo 6:18) | Onyankopɔn Dɔ\n“Munkum mo nipadua akwaa a ɛwɔ asase so no wɔ aguamammɔ, afide, nna ho akɔnnɔ, nkate bɔne, ne anibere a ɛyɛ abosonsom ho.”—KOLOSEFO 3:5.\n1, 2. Pɔw bɛn na Balaam bɔe sɛ ɔbɛsɛe Yehowa nkurɔfo?\nƆBARIMA bi kɔɔ baabi a ɔtaa yi mpataa. Na ɔwɔ apataa pɔtee bi wɔ n’adwenem a ɔpɛ sɛ oyi. Ɔde nam hyɛɛ darewa no ano na ɔtow too nsu no mu. Ankyɛ koraa na hama a ɛsã darewa no so no mu yɛɛ den na abaa no mu koae, na ɔtwee apataa a wayi no. Afei ɔserewee efisɛ ohui sɛ wapaw nam a ɛfata ahyɛ darewa no ano.\n2 Afe 1473 A.Y.B. mu no, ɔbarima bi a wɔfrɛ no Balaam pɛɛ kwan bi a ɔbɛfa so asum nnipa bi afiri. Wɔn a na wɔwɔ n’adwenem sɛ obeyi wɔn ne Onyankopɔn nkurɔfo a wɔabɛsoɛ Moab Tataw so wɔ Bɔhyɛ Asase no hye so no. Balaam yɛɛ ne ho sɛ Yehowa diyifo, nanso na ɔyɛ odifudepɛfo a wɔabɔ no paa sɛ ɔmmɛdome Israel. Yehowa de ne ho gyee mu, na nea Balaam tumi yɛe ara ne sɛ ohyiraa Israel mmom. Nanso na Balaam asi ne bo sɛ ne nsa bɛka n’akatua, enti osusuwii sɛ, sɛ otumi daadaa Israelfo ma wɔde wɔn ho hyɛ ɔbrasɛe mu a, Onyankopɔn bɛdome n’ankasa ne nkurɔfo. Esiane sɛ na saa botae no wɔ Balaam adwenem nti, osum n’afiri no; ɔde Moab mmabaa a wɔn bra asɛe no na ɛyɛɛ saa.—Numeri 22:1-7; 31:15, 16; Adiyisɛm 2:14.\n3. Pɔw a Balaam bɔe no dii dwuma koduu he?\n3 So afiri a osumii no yɛɛ adwuma? Yiw, ɛyɛɛ adwuma. Israelfo mmarima mpempem na wɔtɔɔ saa afiri no mu ne “Moab mmabaa bɔɔ aguaman.” Wofii ase mpo som Moab abosom a Baal-Peor a ɔyɛ awo anaa ɔbea ne ɔbarima nna nyame no ka ho. Ná eyi yɛ abofonode. Nea efii mu bae ne sɛ Israelfo 24,000 wuwui bere a na aka kakraa bi ma wɔadu Bɔhyɛ Asase no so no. Awerɛhosɛm kɛse bɛn ara ni!—Numeri 25:1-9.\n4. Dɛn na ɛmaa Israelfo mpempem pii de wɔn ho hyɛɛ ɔbrasɛe mu?\n4 Dɛn so na ɛnam maa saa ɔhaw kɛse yi bae? Ná wɔn mu pii anya koma bɔne, efisɛ na wɔatwe wɔn ho afi Yehowa, Onyankopɔn a oyii wɔn fii Egypt maa wɔn aduan wɔ sare so na ɔbɔɔ wɔn ho ban kɔɔ bɔhyɛ asase so no ho. (Hebrifo 3:12) Bere a eyi wɔ ɔsomafo Paulo adwenem no, ɔkyerɛwee sɛ: “Mommma yɛmmfa yɛn ho nnhyɛ aguamammɔ mu sɛnea wɔn mu binom bɔɔ aguaman na wɔn mu mpem aduonu abiɛsa totɔe da koro no.” *—1 Korintofo 10:8.\n5, 6. Dɛn nti na kyerɛwtohɔ a ɛfa bɔne a Israelfo yɛe wɔ Moab Tataw so no ho hia yɛn nnɛ?\n5 Kyerɛwtohɔ a ɛwɔ Numeri nhoma no mu no wɔ asuade a ɛho hia pii ma Onyankopɔn nkurɔfo a ɛrenkyɛ wɔbɛhyɛn bɔhyɛ asase kɛse bi so no. (1 Korintofo 10:11) Sɛ nhwɛso no, ɛnnɛ ɔbea ne ɔbarima nna ho akɔnnɔ agye wiase no ti asen tete Moabfo no koraa. Afei nso, ɔbrasɛe a eyii Israelfo no yi Kristofo mpempem pii afe biara. (2 Korintofo 2:11) Ɛnnɛ, ebinom a wɔde wɔn ho abɛbɔ Onyankopɔn nkurɔfo ho no suasua Simri a osii ne bo de Moabni bea faa Israelfo ani so kɔhyɛɛ ne ntamadan mu no. Saafo yi de wɔn brasɛe no nya ebinom so nkɛntɛnso bɔne wɔ Kristofo asafo no mu.—Numeri 25:6, 14; Yuda 4.\n6 So wuhu wo ho te sɛ nea wowɔ Moab Tataw so nnɛ? So wuhu w’akatua no—wiase foforo a wode bere tenten atwɛn no—sɛ ɛreba? Sɛ saa a, yɛ nea wubetumi biara sɛ wobɛtena Onyankopɔn dɔ mu, na di n’ahyɛde yi so: ‘Guan aguamammɔ.’—1 Korintofo 6:18.\nSɛnea Moab Tataw te\nDƐN NE AGUAMAMMƆ?\n7, 8. Dɛn ne “aguamammɔ,” na ɔkwan bɛn so na wɔn a wɔde wɔn ho hyem no twa so aba?\n7 Sɛ Bible ka “aguamammɔ” (Hela, por·neiʹa) a, nea ɛkyerɛ ne nna mu ɔbrasɛe a ɛkɔ so wɔ nnipa a wɔnwaree wɔ Kyerɛwnsɛm kwan so no ntam. Eyinom bi ne awaresɛe, tuutuusi, ne nna mu nkitahodi a ɛkɔ so wɔ ɔbarima ne ɔbea a wɔnyɛ awarefo ntam, ɔbarima dua ho anaa ɔbea ase a wɔn a wɔnyɛ awarefo taforo anaa wɔgoro, ne obi to a wɔfa. Nea ɛka ho nso ne mmarima a wɔne mmarima anaa mmea a wɔne mmea yɛ saa nna mu adapaade yi ne nnipa a wɔne mmoa da. *\n8 Kyerɛwnsɛm no mu da hɔ pefee: Wɔn a wɔde wɔn ho hyɛ aguamammɔ anaa nna mu ɔbrasɛe mu no rentumi ntena Kristofo asafo no mu, na wɔrennya daa nkwa. (1 Korintofo 6:9; Adiyisɛm 22:15) Nea ɛka ho no, ɛnnɛ mpo wɔde ɔhaw kɛse ba wɔn ho so; emu bi ne ahotoso ne obu a wɔhwere ne aware mu nsɛnnennen, ahonim a ɛhaw wɔn, nyinsɛn a wɔnhwɛ kwan, nyarewa, ne owu. (Kenkan Galatifo 6:7, 8.) Dɛn nti na ɛsɛ sɛ wode wo ho hyɛ biribi a ebewie amanehunu mu? Awerɛhosɛm ne sɛ nnipa pii ntumi nhu sɛ adebɔne bi na ɛkɔfa eyinom nyinaa ba. Mpɛn pii no nea ɛkɔprɛw ɔhaw no ne aguamansɛm anaa ponografi.\nPONOGRAFI—NEA ƐKƆPRƐW ƆHAW NO\n9. So ɔhaw biara nni ponografi mu sɛnea ebinom kyerɛ no? Kyerɛkyerɛ mu.\n9 Aman pii so no, ponografi da adi wɔ atesɛm nkrataa ne nnwom mu, ne television so, na abu so wɔ Intanɛt so. * So ɔhaw biara nni mu sɛnea ebinom kyerɛ no? Ɛnte saa koraa! Sɛ obi kɔ so hwɛ ponografi a, obetumi de ne ho ahyɛ boasipem (masturbation) mu ma aka ne hɔ, na ɛbɛma “nna ho akɔnnɔ a ɛyɛ aniwu” adɛw wɔ ne mu. Eyinom nyinaa betumi ama ɔbarima ne ɔbea nna abɔ no dam, na ɛde akɔnnɔ bɔne, aware mu ntɔkwaw, ne awaregyae mpo aba. * (Romafo 1:24-27; Efesofo 4:19) Nhwehwɛmufo bi de ɔbarima ne ɔbea nna a ɛbɔ obi dam no toto kokoram ho. Ɔka sɛ: “Ɛkɔ so nyin na ɛtrɛw, na n’ankasa ntumi nnyae, na ne sa nso yɛ den.”\nƐbɛyɛ papa sɛ yɛde Intanɛt besi petee mu wɔ yɛn fie\n10. Akwan bɛn so na yebetumi de nnyinasosɛm a ɛwɔ Yakobo 1:14, 15 no adi dwuma? (Hwɛ adaka a n’asɛmti ne “ Ɔkwan Bi a Mefaa So Tumi Kuraa Abrabɔ Pa Mu” no nso.)\n10 Susuw asɛm a wɔakyerɛw wɔ Yakobo 1:14, 15 no ho. Ɛkenkan sɛ: “Nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada. Afei sɛ akɔnnɔ no nyinsɛn a, ɛwo bɔne; na bɔne no nso nyin a, ɛwo owu.” Enti sɛ akɔnnɔ bɔne ba w’adwenem a, yɛ nea wubetumi biara yi fi w’adwenem ntɛm ara! Sɛ nhwɛso no, sɛ w’ani kɔbɔ mfonini bi a ɛkanyan nna ho akɔnnɔ so wɔ Intanɛt anaasɛ TV so a, dum no anaa sesa baabi a ɛda no. Yɛ nea ɛho hia biara fa kwati akɔnnɔ bɔne ansa na agye nsam koraa!—Kenkan Mateo 5:29, 30.\n11. Sɛ yɛreko atia akɔnnɔ bɔne a, yɛbɛyɛ dɛn akyerɛ sɛ yɛwɔ Yehowa mu ahotoso?\n11 Ntease pa bi nti na nea onim yɛn yiye sen sɛnea yenim yɛn ho no tu yɛn fo sɛ: “Munkum mo nipadua akwaa a ɛwɔ asase so no wɔ aguamammɔ, afide, nna ho akɔnnɔ, nkate bɔne, ne anibere a ɛyɛ abosonsom ho.” (Kolosefo 3:5) Nokwarem no, saa a wobɛyɛ no nna fam. Nanso kae sɛ yɛwɔ ɔsoro Agya bi a ɔwɔ ɔdɔ ne boasetɔ a yebetumi akɔ ne nkyɛn. (Dwom 68:19) Enti sɛ nsusuwii bɔne bi ba w’adwenem a, dan kɔ ne nkyɛn ntɛm ara. Bɔ mpae fa hwehwɛ “tumi a ɛboro onipa de so,” na hyɛ wo ho fa w’adwene si nneɛma afoforo so.—2 Korintofo 4:7; 1 Korintofo 9:27; hwɛ adaka a n’asɛmti ne, “ Mɛyɛ Dɛn Atumi Adi Nneyɛe Bɔne Bi So?”\n12. Yɛn “koma” gyina hɔ ma dɛn, na adɛn nti na ɛsɛ sɛ yɛbɔ ho ban?\n12 Onyansafo Solomon kyerɛwee sɛ: “Bɔ wo koma ho ban sen nea wode sie nyinaa, efisɛ emu na nkwa nsuti wɔ.” (Mmebusɛm 4:23) Yɛn “koma” yɛ yɛn nipasu, na ɛkyerɛ sɛnea yɛte ankasa wɔ Onyankopɔn ani so. Bio nso, sɛnea Onyankopɔn hu yɛn “koma” na ɛbɛkyerɛ sɛ yebenya daa nkwa anaasɛ yɛrenya—ɛnyɛ sɛnea afoforo hu yɛn. Asɛm no ara ni, nanso ɛyɛ aniberesɛm. Ɔnokwafo Hiob ne n’aniwa yɛɛ apam, na wanhwɛ ɔbea wɔ ɔkwammɔne so. (Hiob 31:1) Nhwɛso fɛfɛ bɛn ara ni! Ná odwontofo no wɔ adwenkoro no ara, na ɔbɔɔ mpae sɛ: “Mma m’aniwa nnhwɛ ahuhude.”—Dwom 119:37.\nƆKWAN BI A MEFAA SO TUMI KURAA ABRABƆ PA MU\nAberante bi kae sɛ: “Bere a meyɛ abarimaa no, aguamansɛm ne boasipem faa me dommum. M’atipɛnfo a me ne wɔn wɔ sukuu mu kyerɛe sɛ ɛyɛ ade a mmabun yɛ. Nanso ɛsɛee m’ahonim, na ɛtwetwee me kɔɔ ɔbrasɛe mu. Akyiri yi mibehui sɛ akɔnnɔ bɔne de me ayɛ akoa. Nanso Yehowa ne asafo no boaa me ma mitumi gyaee afideyɛ no. Afei meyɛ ahwɛyiye wɔ nnamfo a mepaw ho, efisɛ minim sɛ afoforo betumi anya me so nkɛntɛnso. Mabehu sɛ mpaebɔ ne kokoam Bible adesua a mɛyɛ daa no ho hia na mansan ankɔ me kan abrabɔ bɔne no ho bio. Sɛ́ anka mɛyɛ akoa ama ɔhonam akɔnnɔ no, afei de manya hokwan resom sɛ daa ɔkwampaefo..”\nDINA ANYƐ N’ADE NYANSAM\n13. Ná hena ne Dina, na dɛn nti na wampaw nnamfo nyansam?\n13 Sɛnea yehui wɔ Ti 3 no, yɛn nnamfo betumi anya nkɛntɛnso pa anaa nkɛntɛnso bɔne wɔ yɛn so. (Mmebusɛm 13:20; kenkan 1 Korintofo 15:33.) Susuw agya panyin Yakob babea Dina nhwɛso no ho hwɛ. Ntetee pa a wɔde maa Dina nyinaa akyi no, ɔfaa Kanaanfo mmea nnamfo; na eyi yɛ ade a nyansa nni mu. Ná Kanaanfo bra asɛe pɔtɔɔ te sɛ Moabfo. (Leviticus 18:6-25) Enti na Sekem—a ɔwɔ “anuonyam sen obiara” wɔ ne papa fie—ne Kanaan mmarima a aka no bu Dina sɛ ɔbea a wobetumi anya no.—Genesis 34:18, 19.\n14. Awerɛhosɛm bɛn na nnamfo a Dina pawee no de bae?\n14 Ebetumi aba sɛ na Dina nni ɔbea ne ɔbarima nna ho adwene biara bere a ohuu Sekem no. Nanso Sekem yɛɛ nea anka Kanaanni aberante biara bɛyɛ bere a wanya ɔbea bi ho akɔnnɔ no. Mmɔden biara a ebia Dina bɔe sɛ obegye ne ho no yɛɛ kwa, efisɛ ‘ɔfaa no guu ne ho fĩ.’ Ɛbɛyɛ sɛ akyiri yi Sekem ‘dɔɔ’ Dina, nanso na wayɛ no nea ɔbɛyɛ no awie. (Kenkan Genesis 34:1-4.) Ɛnyɛ Dina nkutoo na ohuu amane wɔ asɛm yi mu. Nnamfo a ɔpawee no de animguase ne ahohorabɔ baa n’abusuafo nyinaa so.—Genesis 34:7, 25-31; Galatifo 6:7, 8.\n15, 16. Yɛbɛyɛ dɛn anya nokware nyansa? (Hwɛ adaka a n’asɛmti ne “ Kyerɛwnsɛm a Ehia sɛ Yesusuw Ho” no nso.)\n15 Sɛ Dina suaa biribi titiriw bi fii mu mpo a, anyɛ mmerɛw amma no. Ɛho nhia sɛ wɔn a wɔdɔ Yehowa na wɔyɛ osetie ma no no nya asetena mu osuahu a ɛyɛ awerɛhow saa. Esiane sɛ wotie Onyankopɔn nti, wɔne ‘anyansafo na ɛnantew.’ (Mmebusɛm 13:20a) Wɔbɛte “papayɛ akwan nyinaa” ase na wɔakwati ɔhaw ahorow ne yaw a ɛho nhia.—Mmebusɛm 2:6-9; Dwom 1:1-3.\n16 Wɔn a wɔhwehwɛ Onyankopɔn nyansa no betumi anya nyansa yi bere a wokura mpaebɔ mu na wosua Onyankopɔn Asɛm ne akoa nokwafo ne ɔbadwemma no nhoma ahorow daa no. (Mateo 24:45; Yakobo 1:5) Nea ɛho hia bio nso ne ahobrɛase. Eyi da adi bere a yeyi yɛn yam de Kyerɛwnsɛm mu afotu di dwuma no. (2 Ahene 22:18, 19) Sɛ nhwɛso no, Kristoni begye atom sɛ ne koma yɛ okontomponi a ne ho yɛ ahometew. (Yeremia 17:9) Nanso sɛ asɛm bi sɔre a, ɔbɛbrɛ ne ho ase agye afotu ne mmoa a wofi ɔdɔ mu de rema no no atom anaa?\n17. Ka tebea bi a ebetumi asɔre wɔ abusua bi mu, na kyerɛ ɔkwan a agya bi betumi afa so ne ne babea asusuw ho.\n17 Susuw tebea yi ho hwɛ. Agya bi mpɛ sɛ ɔbɛma ne babea ne Kristoni aberante bi nkutoo apue a obiara nka wɔn ho. Ababaa no ka sɛ: “Papa, adɛn, wunnye me nni? Yɛrenyɛ bɔne biara!” Ebia ababaa no dɔ Yehowa na ɔwɔ adwempa, nanso yebetumi aka sɛ ‘ɔnam nyansam’ anaa? So ‘ɔreguan aguamammɔ’? Anaa ‘ɔde ne ho reto n’ankasa koma so’ mmom? (Mmebusɛm 28:26) Ebia wubetumi ahu nnyinasosɛm foforo a ɛbɛboa agya no ne ne babea no bere a wɔresusuw asɛm yi ho no.—Hwɛ Mmebusɛm 22:3; Mateo 6:13; 26:41.\nMƐYƐ DƐN ATUMI ADI NNEYƐE BƆNE BI SO?\nNnyinasosɛm: “O mo a modɔ Yehowa nyinaa, munkyi bɔne.”—Dwom 97:10.\nSo merekwati tebea horow a ebetumi akanyan akɔnnɔ bɔne?—Mateo 5:27, 28.\nSo masusuw ho ahu nea ebetumi aba bere a midi akɔnnɔ bɔne akyi no?—Mmebusɛm 22:3.\nDɛn pɔtee na masi me bo sɛ mɛyɛ na matumi adi subammɔne bi so?—Mateo 5:29, 30.\nSo masi me bo sɛ me ne m’awofo anaa m’adamfo Kristoni a ne ho akokwaw besusuw me haw no ho?—Mmebusɛm 1:8, 9; Galatifo 6:1, 2.\nMɛyɛ dɛn akyerɛ sɛ mede me ho to Yehowa tumi ne ne nyansa so na matumi adi me nneyɛe bɔne so?—Mmebusɛm 3:5, 6; Yakobo 1:5.\nYOSEF GUANEE AGUAMAMMƆ\n18, 19. Sɔhwɛ bɛn na Yosef hyiae wɔ n’asetenam, na odii ho dwuma sɛn?\n18 Aberante bi a na ɔdɔ Onyankopɔn a oguanee aguamammɔ ne Dina papa ba Yosef. (Genesis 30:20-24) Bere a Yosef yɛ abofra no, n’ankasa de n’ani huu nea ɛbae bere a ne nuabea no anyɛ n’ade nyansam no. Akyinnye biara nni ho sɛ Yosef kaee saa nsɛm yi, na eyi ne ɔpɛ a na ɔwɔ sɛ ɔbɛtena Onyankopɔn dɔ mu no bɔɔ ne ho ban mfe bi akyi wɔ Egypt bere a ne wura yere bɔɔ mmɔden “da biara” sɛ anka obenya no ne no ada no. Nanso esiane sɛ na Yosef yɛ akoa nti na ɔrentumi nnyae adwuma no kɛkɛ mfi hɔ nkɔ! Na ɛsɛ sɛ ɔde nyansa ne akokoduru di tebea no ho dwuma. Enti ɔpoo Potifar yere no, na awiei koraa no oguan fii ne nkyɛn.—Kenkan Genesis 39:7-12.\n19 Susuw ho hwɛ: Sɛ Yosef nyaa ɔbea no ho akɔnnɔ anaa na ɔtaa dwinnwen ɔbea ne ɔbarima nna ho a, so anka obetumi agyina ne mudi mu? Ebia anka ɔrentumi nnyina mu. Sɛ́ anka Yosef besusuw nneɛma bɔne ho daa no, obuu ɔne Yehowa ntam abusuabɔ no sɛ ade a ɛsom bo, na ɛdaa adi wɔ nsɛm a ɔka kyerɛɛ Potifar yere no mu. Ɔkae sɛ: ‘Me wura mfa biribiara nkame me gye wo, efisɛ woyɛ ne yere. Enti ɛbɛyɛ dɛn na matumi adi amumɔyɛsɛm a ɛte sɛɛ na mayɛ bɔne atia Onyankopɔn?’—Genesis 39:8, 9.\n20. Ɔkwan bɛn so na Yehowa de no ho gyee Yosef asɛm no mu?\n20 Hwɛ sɛnea Yehowa ani begye bere a ohu sɛ aberante Yosef kɔ so kura ne mudi mu da biara da, ɛmfa ho mpo sɛ ɔmmɛn n’abusuafo no. (Mmebusɛm 27:11) Akyiri yi, Yehowa de ne ho gyee nsɛm mu ma woyii Yosef fii afiase san yɛɛ no Egypt soafo panyin ne aduan sohwɛfo! (Genesis 41:39-49) Hwɛ sɛnea asɛm a ɛwɔ Dwom 97:10 yi yɛ nokware: “Mo a modɔ Yehowa nyinaa, munkyi bɔne. Ɔwɛn n’anokwafo kra; ogye wɔn fi nnebɔneyɛfo nsam”!\n21. Ɔkwan bɛn so na onua aberante bi a ofi Afrika man bi so daa akokoduru adi wɔ abrabɔ pa ho?\n21 Ɛnnɛ nso, Onyankopɔn asomfo pii da wɔn ho adi sɛ ‘wɔtan bɔne na wɔdɔ papa.’ (Amos 5:15) Onua aberante bi a ɔwɔ Afrika man bi so kae sɛ ne sukuuni bea bi sii ne bo ka kyerɛɛ no sɛ, sɛ ɔboa no wɔ akontaa ho sɔhwɛ bi mu a, ɔde ne ho bɛma no. Ɔkae sɛ: “Mepoo no ntɛm ara. Me mudi mu a mikurae no ama makɔ so anya nidi ne obu, na eyi som bo sen sika ne dwetɛ koraa.” Nokwarem no, yebetumi anya “bɔne mu anigye bere tiaa bi” deɛ, nanso anigye a etwam ntɛmntɛm yi taa de yaw kɛse na ɛba. (Hebrifo 11:25) Bio nso, sɛ wode toto daa anigye a yenya fi osetie a yɛyɛ ma Yehowa no ho a, ɛnsɛ hwee koraa.—Mmebusɛm 10:22.\nNYA MMOA FI MMƆBORƆHUNU NYANKOPƆN NO HƆ\n22, 23. (a) Sɛ Kristoni bi yɛ bɔne a anibere wom a, dɛn nti na ne tebea no nsɛee koraa? (b) Mmoa bɛn na ɛwɔ hɔ ma nea wayɛ bɔne no?\n22 Esiane sɛ yɛnyɛ pɛ nti, egye mmɔdenbɔ na yɛatumi adi honam akɔnnɔ so na yɛayɛ nea ɛsɔ Onyankopɔn ani. (Romafo 7:21-25) Yehowa nim eyi na “ɔkae sɛ yɛyɛ mfutuma.” (Dwom 103:14) Nanso, ɛtɔ da bi a Kristoni bi betumi ayɛ bɔne a anibere wom. So anidaso biara nni hɔ mma no? Ɛnte saa koraa! Nokwarem no, nea wayɛ bɔne no betwa so aba a ɛyɛ yaw, sɛnea ɛtoo Ɔhene Dawid no. Nanso bere biara, Onyankopɔn wɔ ‘ɔpɛ sɛ ɔde bɔne befiri’ wɔn a wonu wɔn ho na ‘wɔka wɔn bɔne kyerɛ pefee no.’—Dwom 86:5; Yakobo 5:16; kenkan Mmebusɛm 28:13.\n23 Bio nso, Onyankopɔn fi ayamye mu de ‘nnipa mu akyɛde’ ama Kristofo asafo no. Eyinom ne ahwɛfo a wɔn ho akokwaw a wɔfata na wɔwɔ ɔpɛ sɛ wɔde mmoa bɛma. (Efesofo 4:8, 12; Yakobo 5:14, 15) Wɔn botae ne sɛ wɔbɛboa nea wayɛ bɔne no ma wasan ne Onyankopɔn anya abusuabɔ, na sɛnea onyansafo no kae no, ‘wanya adwempa’ na wanyɛ bɔne no bio.—Mmebusɛm 15:32.\n24, 25. (a) Ɔkwan bɛn so na aberante a wɔaka ne ho asɛm wɔ Mmebusɛm 7:6-23 no kyerɛe sɛ “onni ti”? (b) Yɛbɛyɛ dɛn ‘anya adwempa’?\n24 Bible ka nnipa a ‘wonni ti’ ne wɔn a ‘wɔwɔ adwempa’ ho asɛm. (Mmebusɛm 7:7) Sɛ obi ‘nni ti’ na onnyinii wɔ honhom mu na onni Onyankopɔn som mu osuahu a, ɛma ntease ne adwempa bɔ no. Te sɛ aberante a wɔaka ne ho asɛm wɔ Mmebusɛm 7:6-23 no, ɛrenyɛ den koraa sɛ onipa a ɔte saa bɛyɛ bɔne a anibere wom. Nanso, ‘nea ɔwɔ adwempa’ no sua Onyankopɔn Asɛm daa, na ɔnam eyi ne mpaebɔ so siesie ne nipasu. Ɛwom sɛ ɔnyɛ pɛ de, nanso ɔbɛyɛ nea obetumi biara ama n’adwene, n’akɔnnɔ, ne nkate, ne n’asetenam botae ahorow ne nea Onyankopɔn pɛ ahyia. Eyi bɛkyerɛ sɛ ‘ɔdɔ ne kra,’ anaa ɔde nhyira ba ne ho so, na ‘obehu papa.’—Mmebusɛm 19:8.\n25 Bisa wo ho sɛ: ‘So migye tom paa sɛ Onyankopɔn gyinapɛn ahorow teɛ? Migye di ampa sɛ, sɛ mede di dwuma a, menya anigye?’ (Dwom 19:7-10; Yesaia 48:17, 18) Sɛ w’adwenem yɛ wo nãã kakraa bi mpo a, yɛ ho biribi. Susuw nea ebetumi aba bere a woabu w’ani agu Onyankopɔn mmara so no ho hwɛ. Bio nso, fa nokware no bɔ wo bra na fa nneɛma pa—nea ɛyɛ nokware, ɛteɛ, ɛho tew, ɛyɛ fɛ, ɔbra pa—hyɛ w’adwenem. Yɛ saa fa ‘ka hwɛ na hu sɛ Yehowa ye.’ (Dwom 34:8; Filipifo 4:8, 9) Nya awerɛhyem sɛ bere a wokɔ so yɛ saa no, ɔdɔ a wowɔ ma Onyankopɔn no mu bɛyɛ den na woadɔ nea ɔdɔ, na woakyi nea okyi. Ná Yosef nyɛ pɛ, nanso otumi ‘guanee aguamammɔ’ efisɛ ɔmaa Yehowa kwan ma ɔtetee no mfe pii na wanya koma a edi mũ. Ɛmmra sɛ wo nso wobɛyɛ saa ara.—Yesaia 64:8.\n26. Asɛnhia a edi hɔ bɛn na yebesusuw ho?\n26 Yɛn Bɔfo no anyɛ ɔbarima dua ne ɔbea ase sɛ yɛmfa nni agorɔ kɛkɛ, na mmom ɔyɛe sɛ yɛmfa nwo na yennya aware mu anigye nso. (Mmebusɛm 5:18) Yebesusuw Onyankopɔn adwene wɔ aware ho wɔ ti mmienu a edi hɔ no mu.\n^ nky. 4 Ɛda adi sɛ na “ɔman no mu atitiriw” a atemmufo no kunkum wɔn, a wɔn dodow bɛyɛ mmarima 1,000 no, ne wɔn a Yehowa ankasa kunkum wɔn no ka nnipa dodow a wɔbɔɔ wɔn din wɔ Numeri nhoma no mu no ho.—Numeri 25:4, 5.\n^ nky. 7 Sɛ wopɛ sɛ wuhu nea afideyɛ ne ahohwibra kyerɛ a, hwɛ “Nsɛmmisa a Efi Akenkanfo Hɔ” a ɛwɔ July 15, 2006 Ɔwɛn-Aban a Yehowa Adansefo tintimii no mu.\n^ nky. 9 Sɛ yɛka “ponografi” wɔ ha a, nea ɛkyerɛ ne nneɛma bi a wɔde kanyan nna ho akɔnnɔ; ebi ne mfonini ne nhoma ne nsɛm a wɔkeka fa ɔbea ne ɔbarima nna ho. Nneɛma a yehu wɔ ponografi mu bi ne obi a wabɔ adagyaw ho mfonini anaa nna ho mfonini a ɛyɛ abofono a ɛkɔ so wɔ nnipa mmienu anaa nea ɛboro saa ntam.\n^ nky. 9 Wɔaka boasipem ho nsɛm pii wɔ Nkekaho a n’asɛmti ne “Di Boasipem So Nkonim” no mu.\nKYERƐWNSƐM A EHIA SƐ YESUSUW HO\n“Mo a modɔ Yehowa nyinaa, munkyi bɔne.”—Dwom 97:10.\n“Obiara a ɔbɛkɔ so ahwɛ ɔbea anya akɔnnɔ ama no no asɛe aware dedaw ne koma mu.”—Mateo 5:28.\n“Nea ɔde ne ho hyɛ aguamammɔ mu no yɛ n’ankasa nipadua bɔne.”—1 Korintofo 6:18.\n“Midi me nipadua nya, na mehyɛ no sɛ akoa, na bere a maka asɛm no akyerɛ afoforo no, m’ankasa manyɛ obi a ɔmfata ɔkwan bi so.”—1 Korintofo 9:27.\n“Nea onipa gu no, ɛno ara na obetwa; efisɛ nea ogu ma ne honam no fi ne honam mu betwa ɔporɔw, na nea ogu ma honhom no fi honhom mu betwa daa nkwa.”—Galatifo 6:7, 8.\n“Enti, munkum mo nipadua akwaa a ɛwɔ asase so no wɔ aguamammɔ, afide, nna ho akɔnnɔ . . . ho.”—Kolosefo 3:5.\n“Mo mu biara behu sɛnea ɔbɛhyɛ n’ankasa nipadua so wɔ ahotew ne nidi mu, na ɛnyɛ nna ho akɔnnɔ bɔne mu.”—1 Tesalonikafo 4:4, 5.


Yesu Mpae a Ɛtwa To ( Yohane 17) | Yesu Asetena\nSƐ YƐHU ONYANKOPƆN NE NE BA NO A, NEA YƐBƐNYA\nBAAKOYƐ A ASUAFO NO NE YEHOWA NE YESU BƐNYA\nNá Yesu dɔ asomafo no paa, enti ɔrebɛkɔ yi, na ɔreboa wɔn ama wɔada wɔn ho so. Afei ɔmaa n’ani so hwɛɛ soro bɔɔ n’Agya mpae sɛ: “Hyɛ wo ba no animuonyam, na wo ba no nso ahyɛ wo animuonyam, sɛdeɛ woama no honam nyinaa so tumi, sɛ dodoɔ a wode ama no nyinaa no, ɔmma wɔn daa nkwa.”—Yohane 17:1, 2.\nYɛtumi hu sɛ na biribiara nhia Yesu sɛ Onyankopɔn a ɔbɛhyɛ no anuonyam. Nanso ɔkaa daa nkwa nso ho asɛm, na na ɛyɛ anidaso kɛse paa! Sɛ wɔde “honam nyinaa so tumi” hyɛ Yesu nsa a, ɛbɛma nnipa nyinaa anya n’agyede afɔre no so mfaso. Nanso, ɛnyɛ obiara na ɔbɛnya so mfaso. Adɛn nti? Efisɛ sɛ obi bɛnya Yesu afɔre no so mfaso a, gye sɛ ɔde Yesu asɛm a ɛdi so yi yɛ adwuma. Ɔkaa sɛ: “Yei ne daa nkwa, sɛ wɔbɛhu wo, nokorɛ Nyankopɔn koro pɛ no, yie, ne deɛ wosomaa no no, Yesu Kristo.”—Yohane 17:3.\nƐsɛ sɛ obi tumi hu Agya no ne Ɔba no yie na ɔbɛn wɔn paa. Ɛsɛ sɛ ɔne wɔn adwene hyia wɔ biribiara mu. Afei nso ɛsɛ sɛ ɔyere ne ho suasua wɔn na ɔnya wɔn suban fɛfɛ no bi. Ade foforo nso a ɛsɛ sɛ ɔhu ne sɛ, anuonyam a yɛbɛhyɛ Onyankopɔn no, ɛho hia koraa sen daa nkwa a nnipa bɛnya. Ɛno ne ade a afei Yesu kaa ho asɛm. Ɔkaa sɛ:\n“Mawie adwuma a wode ama me sɛ menyɛ no de ahyɛ wo animuonyam wɔ asase so. Enti afei, Agya, fa animuonyam a na mewɔ wɔ wo nkyɛn ansa na wiase reba no hyɛ me animuonyam wo ara wo nkyɛn.” (Yohane 17:4, 5) Ná Yesu resrɛ n’Agya sɛ ɔnnyane no nkɔ soro na ama ne nsa aka anuonyam a na ɔwɔ dada no.\nNanso na Yesu werɛ mfirii adwuma a ɔda so wɔ yɛ no. Ɔkaa wɔ mpae no mu sɛ: “Mada wo din adi akyerɛ nnipa a woyii wɔn firii wiase maa me no. Ná wɔyɛ wo dea na wode wɔn maa me, na wɔadi w’asɛm so.” (Yohane 17:6) Ɛnyɛ Yesu ano kɛkɛ na ɔde bɔɔ Onyankopɔn din Yehowa no wɔ n’asɛnka adwuma mu. Mmom ɔboaa asomafo no maa wɔtee din no ase, kyerɛ sɛ, wɔhuu Onyankopɔn suban ne sɛnea ɔne nnipa yɛ.\nNá asomafo no abɛhu Yehowa ne dwuma a ne Ba Yesu di, na na wɔahu Yesu nkyerɛkyerɛ nso. Yesu kaa no ahobrɛase mu sɛ: “Nsɛm a wode maa me no, mede ama wɔn, na wɔagye, na wɔabɛhunu ampa sɛ mebaa sɛ wo nanmusini, na wɔagye adi sɛ wo na wosomaa me.”—Yohane 17:8.\nAfei Yesu kyerɛɛ nsonsonoe a ɛda n’akyidifo ne wiase no ntam. Ɔkaa sɛ: “Mesrɛ ma wɔn; mensrɛ mma wiase, na mmom wɔn a wode wɔn ama me no; ɛfiri sɛ wɔyɛ wo dea . . . Agya Kronkron, wo ara wo din a wode ama me nti hwɛ wɔn so na wɔayɛ baako sɛdeɛ yɛn nso yɛyɛ baako no. . . . Makora wɔn so, na wɔn mu baako mpo nsɛeeɛ gye ɔsɛeɛ ba no.” Ná Yesu reka Yuda ho asɛm efisɛ na ɔnam kwan so rekɔyi Yesu ama.—Yohane 17:9-12.\nYesu toaa so sɛ: “Wiase atan wɔn.” Ɔsan kaa sɛ: “Mensrɛ sɛ yi wɔn firi wiase, na mmom mesrɛ sɛ hwɛ wɔn so ɛsiane ɔbɔnefoɔ no nti. Wɔnyɛ wiase no fã sɛdeɛ menyɛ wiase no fã no.” (Yohane 17:14-16) Asomafo no ne asuafo a aka no, na wɔte Satan wiase mu, nanso na ɛsɛ sɛ wɔtwe wɔn ho fi wiase ne emu nneɛma a ɛnyɛ no ho. Ná wɔbɛyɛ dɛn ayɛ saa?\nNá ɛsɛ sɛ wɔde Hebri Kyerɛwnsɛm no ne Yesu nkyerɛkyerɛ bɔ wɔn bra na ama wɔayɛ kronkron ate wɔn ho asom Onyankopɔn. Yesu kaa wɔ mpae no mu sɛ: “Fa nokorɛ no yɛ wɔn kronkron; w’asɛm yɛ nokorɛ.” (Yohane 17:17) Akyiri yi, honhom kaa asomafo no bi maa wɔkyerɛw nwoma bi a abɛka “nokorɛ” a ɛma nnipa yɛ kronkron no ho.\nNanso ɛnyɛ asomafo no nkoa ara na wɔgyee “nokorɛ no” toom; ebinom nso bɛkaa ho. Enti Yesu toaa mpae no so sɛ: “Ɛnyɛ yeinom [kyerɛ sɛ, wɔn a wɔwɔ ne nkyɛn no] nko ara nti na mesrɛ, na mmom wɔn a wɔnam wɔn asɛm so gye me die no nso.” Dɛn na Yesu srɛ maa wɔn nyinaa? Ɔsrɛɛ sɛ: “Sɛdeɛ ɛbɛyɛ a wɔn nyinaa bɛyɛ baako, sɛdeɛ wo, Agya no, wowɔ me mu na me nso mewɔ wo mu no, na wɔn nso ne yɛn ayɛ baako.” (Yohane 17:20, 21) Yesu ne Agya no mmɔ mu nyɛ onipa baako. Mmom biribiara mu wɔn adwene hyia. Yesu srɛɛ sɛ n’akyidifo nyinaa ne wɔn bɛnya saa baakoyɛ no bi.\nNá Yesu adi kan aka akyerɛ Petro ne asomafo a aka no sɛ ɔrekɔ akɔsiesie baabi ama wɔn wɔ soro. (Yohane 14:2, 3) Yesu san baa saa asɛm no so wɔ mpae no mu sɛ: “Agya, deɛ wode ama me no deɛ, mepɛ sɛ anka baabi a mewɔ no, wɔn nso bɛka me ho, na wɔahunu animuonyam a wode ama me no, ɛfiri sɛ na wodɔ me ansa na wɔrehyɛ wiase ase.” (Yohane 17:24) Enti ɔsii so dua sɛ Onyankopɔn Dɔba koro pɛ a ɔbaa asase so bɛyɛɛ Yesu Kristo no, Onyankopɔn fi dɔɔ no nyɛ nnɛ; Adam ne Hawa nnya nwoo mma mpo, na ɔdɔ no.\nBere a Yesu mpae no reba awiei no, ɔsan kaa n’Agya din ne ɔdɔ a Onyankopɔn wɔ ma asomafo no ne afoforo a akyiri yi, wɔbɛgye “nokorɛ no” atom ho asɛm. Ɔkaa sɛ: “Mama wɔahunu wo din na mɛma wɔahunu, na ɔdɔ a wode dɔɔ me no atena wɔn mu na matena wɔn mu.”—Yohane 17:26.\nYɛka sɛ obi ahu Onyankopɔn ne ne Ba no a, dɛn na ɛkyerɛ?\nAkwan bɛn na Yesu faa so daa Onyankopɔn din adi?\nDɛn na ɛma Onyankopɔn, ne Ba no ne nokware asomfo nyinaa yɛ baako?


Wode Nneɛma Bɛbɔ Afɔre Ama Ahenni No? | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Onyankopɔn dɔ nea ɔtew n’anim ma.”—2 KOR. 9:7.\nBIBLE MU NSƐM A WUBETUMI ASUSUW HO\nƆkwan bɛn so na kyerɛw nsɛm yi mu biara bɛboa ma woasusuw afɔre a wobɔ ma Ahenni no ho?\n1 Beresosɛm 29:9\n1 Korintofo 16:1, 2\n2 Korintofo 8:12\n1. Nneɛma bɛn na ebinom de bɔ afɔre, na dɛn ntia?\nSƐ BIRIBI hia obi a, ɔde ne ho nyinaa bɛbɔ afɔre ama dekode no. Awofo de wɔn bere, wɔn sika, ne wɔn ahoɔden boa wɔn mma. Afei, hwɛ aberante anaa ababaa bi a ɔpɛ sɛ okosi Olimpik mmirikakan. Bere a ne mfɛfo nam regye wɔn ani no, ɔno deɛ daa na ɔreteɛteɛ n’apɔw mu. Yesu nso ɛ? Okum ne ho yɛɛ nneɛma a na ɛho hia no. Sɛ ɔpɛ sɛ ɔtena ase dwudwo ne ho na ɔwo mma a, anka obetumi ayɛ saa nanso wanyɛ. Mmom ɔde n’ahoɔden ne ne bere nyinaa boaa Onyankopɔn Ahenni no. (Mat. 4:17; Luka 9:58) N’akyidifo nso de nneɛma pii bɔɔ afɔre maa Ahenni no. Ɛno ne ade a na ɛda wɔn koma so paa, enti wotuu wɔn ho nyinaa sii hɔ boaa Ahenni adwuma no. (Mat. 4:18-22; 19:27) Ɛnde, momma yɛn mu biara mmisa ne ho sɛ: ‘Dɛn paa na ehia me wɔ m’asetena mu?’\n2. (a) Nneɛma bɛn na ɛsɛ sɛ nokware Kristoni biara kum ne ho yɛ? (b) Ɛno akyi no, dɛn na ebinom de wɔn ho abɔ afɔre reyɛ?\n2 Nneɛma bi wɔ hɔ a nokware Kristofo ntumi nkɔ nnyaw hɔ koraa; enti biribiara a ɛsɛ sɛ wɔde bɔ afɔre yɛ saa nneɛma no, wɔde bɛbɔ. Nokwasɛm ne sɛ, sɛ wɔne Yehowa ntam bɛyɛ papa a, egyina saa nneɛma no so. Ebi ne dɛn? Ebi ne sɛ yebeyi bere asi hɔ abɔ mpae, akenkan Bible, ayɛ abusua som, akɔ asafo nhyiam ne asɛnka. * (Yos. 1:8; Mat. 28:19, 20; Heb. 10:24, 25) Bere a yɛreyɛ asɛnka adwuma no, Yehowa nso hyira so ma nnipa sen yuu ba “Yehowa fie bepɔw” so. (Yes. 2:2) Nnipa pii de nneɛma foforo nso abɔ afɔre resom wɔ Betel, wɔboa ma wosisi Ahenni Asa ne Nhyiam Asa, wɔyɛ ntotoe ma nhyiam akɛse, na wotu wɔn ho si hɔ boa afoforo wɔ atoyerɛnkyɛm bere mu. Ɛyɛ nokware sɛ yɛn nkwa nnyina saa nnwuma yi so, nanso ehia na ama Ahenni adwuma no akɔ so.\n3. (a) Sɛ yɛde nneɛma bɔ afɔre ma Ahenni no a, mfaso bɛn na yenya? (b) Nsɛm bɛn na ɛsɛ sɛ yebisa yɛn ho?\n3 Yɛreka a, ɛnnɛ paa ne bere a ɛsɛ sɛ yekum yɛn ho boa Ahenni adwuma no. Sɛ yɛhwɛ sɛnea nnipa pii de wɔn ho abɔ afɔre resom Yehowa a, ɛyɛ fɛ kwa. (Monkenkan Dwom 54:6.) Bere a yɛretwɛn Onyankopɔn Ahenni no, sɛ yeyi yɛn yam boa Yehowa som a, yɛn ani gye paa. (Deut. 16:15; Aso. 20:35) Enti ehia sɛ obiara pɛɛpɛɛ ne mu na obisa ne ho sɛ: Nneɛma foforo wɔ hɔ a metumi ayɛ de aboa Ahenni adwuma no? Dɛn na mede me bere, me sika, m’ahoɔden, ne me nimdeɛ yɛ? Dɛn na ɛnsɛ sɛ mibu m’ani gu so? Afei momma yɛnhwɛ afɔre ahorow a wɔbɔɔ no tete no bi ne nea yebetumi asua afi mu. Eyi bɛma yɛn ani agye paa.\nAFƆRE AHOROW A WƆBƆE WƆ TETE ISRAEL\n4. Afɔre a Israelfo bɔe no boaa wɔn sɛn?\n4 Tete no na Israelfo bɔ afɔre de hwehwɛ bɔne fafiri. Na ehia sɛ wɔbɔ afɔre na Yehowa ani asɔ wɔn. Afɔre no bi wɔ hɔ a, na Yehowa hwehwɛ sɛ wɔbɔ; ebi nso wɔ hɔ a, wɔn ara na wofi wɔn pɛ mu bɔ. (Lev. 23:37, 38) Ná afɔre a Israelfo no fi wɔn pɛ mu bɔ ma Yehowa no bi ne ɔhyew afɔre anaa ayɛyɛde. Bere a Solomon hyiraa asɔrefie no so maa Yehowa no, wɔbɔɔ afɔre a ɛte saa.—2 Be. 7:4-6.\n5. Dɛn na Yehowa yɛe a enti na ahiafo mpo tumi bɔ afɔre?\n5 Ná Yehowa nim sɛ ɛsono obiara ne nea obetumi de abɔ afɔre. Enti na ɔnhwehwɛ nea ɛboro wɔn so. Ná Yehowa mmara hwehwɛ sɛ Israelfo de nguan anaa mmirekyi bɔ afɔre na wohwie mogya no gu. Ná afɔrebɔ a ɛte saa yɛ “nnepa” a ɛnam ne Ba Yesu so ‘bɛba no sunsuma.’ (Heb. 10:1-4) Nanso Yehowa anyere mmara no mu denneennen. Sɛ yɛbɛyɛ ho nhwɛso a, na Onyankopɔn ma kwan sɛ, sɛ obi ntumi mfa oguan anaa abirekyi mmɔ afɔre a, obetumi de aburuburuw abɔ afɔre. Enti na wɔn a ahia wɔn mpo tumi bɔ afɔre ma wɔn ani gye. (Lev. 1:3, 10, 14; 5:7) Ɛwom, ɛsono obiara ne aboa a ne nsa bɛso so de abɔ afɔre, nanso na Yehowa hwehwɛ nneɛma abien bi fi onii a ɔrebɔ afɔre no hɔ.\n6. Sɛ obi rebɔ afɔre a, nneɛma bɛn na na Yehowa hwehwɛ fi ne hɔ? Adɛn nti na na eyi yɛ aniberesɛm?\n6 Nea edi kan, na ɛsɛ sɛ nea ɔrebɔ afɔre no de biribi a edi mũ paa bɔ. Enti sɛ ɔde aboa rebɔ afɔre a, na ɛsɛ sɛ ɛyɛ aboa a ne ho twa paa. Sɛ obi de aboa a wadi dɛm bɔ afɔre ma Yehowa a, na ‘ɛrenyɛ nhyira mma no.’ (Lev. 22:18-20) Nea ɛto so abien, na ɛsɛ sɛ nea ɔrebɔ afɔre no ho tew a nkekae biara nni ne ho. Sɛ onipa no ho agu fĩ a, na ɛsɛ sɛ odi kan bɔ bɔne anaa asodi afɔre siesie ɔne Yehowa ntam ansa na sɛ ɔwɔ biribi a ɔpɛ sɛ ɔde bɔ afɔre a wayɛ saa. (Lev. 5:5, 6, 15) Na eyi yɛ aniberesɛm paa, efisɛ Yehowa hyɛe sɛ, sɛ obi a ne ho agu fĩ bɔ asomdwoe afɔre ma no na ɔwe nam no bi a, wonkum saa nipa no. (Lev. 7:20, 21) Nanso sɛ onii a ɔrebɔ afɔre no ne Yehowa ntam yɛ kama na n’afɔrebɔde no ho tew a, n’ani begye na wadi ahurusi ne komam.—Monkenkan 1 Beresosɛm 29:9.\nAFƆRE A YƐBƆ NNƐ\n7, 8. (a) Sɛ yɛde nneɛma bɔ afɔre ma Ahenni no a, nhyira bɛn na yenya? (b) Dɛn na yɛwɔ a yebetumi de abɔ afɔre ama Yehowa?\n7 Ɛnnɛ, yɛn nuanom pii kum wɔn ho boa Yehowa som, na Yehowa ani sɔ afɔrebɔ a ɛte saa. Ade biako a ɛma yɛn ani gye paa ne sɛ yebetu yɛn ho asi hɔ aboa yɛn nuanom. Wo deɛ yɛnhwɛ onua bi a ɔboa ma wosisi Ahenni Asa na ɔsan boa wɔn a atoyerɛnkyɛm ato wɔn. Ɔkae sɛ ɔboa anuanom saa a, n’ani gye araa ma onhu sɛnea ɔnkyerɛ mu mpo. Wo deɛ tie n’anom asɛm: “Sɛ yesi Ahenni Asa foforo na mihu sɛ anuanom ahyia wɔ hɔ a, mihu sɛ me brɛ anyɛ kwa. Saa nso na sɛ atoyerɛnkyɛm si na mehwɛ nea matumi ayɛ aboa a, ɛka me koma paa.”\nTete no, na wofi wɔn pɛ mu bɔ afɔre; ɛte sɛ afɔre a yɛbɔ no nnɛ (Hwɛ nkyekyɛm 7-13)\n8 Nea esi Yehowa ahyehyɛde no ani so ne sɛ ɛbɛboa ma Yehowa adwuma akɔ so. Afe 1904 mu no, Onua C. T. Russell kyerɛw sɛ: “Ɛsɛ sɛ obiara hu sɛ ɛbere ne sika ne biribiara a ɔwɔ biara fi Awurade, na ɔde ama yɛn sɛ yɛnhwɛ so. Enti ɛsɛ sɛ yɛyere yɛn ho de saa nneɛma yi yɛ adwuma de hyɛ Owura no anuonyam.” Ɛnna fam sɛ yɛde biribi bɛbɔ afɔre ama Yehowa, nanso nhyira pii wom. (2 Sam. 24:21-24) Ɛnde, yɛbɛyɛ dɛn de yɛn bere, yɛn sika, yɛn ahoɔden, ne yɛn nimdeɛ abɔ afɔre ama Yehowa?\nAnuanom reyɛ adwuma wɔ Betel, Australia\n9. Yɛhwɛ Yesu asɛm a ɛwɔ Luka 10:2-4 no a, dɛn na yebetumi asua afi mu?\n9 Yɛn bere. Egye bere ne adwumaden na yɛakyerɛ asafo nhoma ase atintim. Ɛnyɛ ɛno nko; sɛ yebesi Ahenni Asa anaa Nhyiam Asa oo, yɛbɛyɛ nhyiam anaa yɛbɛboa wɔn a atoyerɛnkyɛm ato wɔn oo—Ahenni no ho adwuma biara a yɛbɛyɛ no—ne nyinaa gye bere. Da biara nnɔnhwerew 24 pɛ na yɛwɔ, nanso Yesu kaa biribi a ɛbɛboa yɛn ma yɛde yɛn bere ayɛ adwuma yiye. Bere a Yesu somaa n’asuafo sɛ wɔnkɔka asɛmpa no, ɔka kyerɛɛ wɔn sɛ ‘wonnnyina nnkyia obiara wɔ kwan so.’ (Luka 10:2-4) Adɛn nti na Yesu kaa saa kyerɛɛ wɔn? Nhomanimfo bi kae sɛ: “Yesu bere so no, sɛ nkurɔfo rekyia a, na wɔmfa nsa nto nsa yam kɛkɛ, na saa ara na na wɔmmɔ wɔn mu ase kakraa bi nkɔ wɔn baabi. Mmom wɔrekyia a, wɔbembambembam wɔn ho de wɔn ho to fam mpo. Ná eyi nyinaa gye bere pii.” Yɛrentumi nka sɛ na Yesu rekyerɛ n’akyidifo no akyerɛ-bɔne. Mmom na ɔreboa wɔn ma wɔahu sɛ bere a wɔwɔ sua, enti ɛsɛ sɛ wɔhwɛ sɛ wɔde bɛyɛ nneɛma a ɛho hia paa. (Efe. 5:16) Yebetumi asua biribi afi asɛm yi mu na yɛanya bere pii aboa Ahenni adwuma no.\nAhenni adawurubɔfo wɔ Ahenni Asa bi so wɔ Kenya, Afrika\n10, 11. (a) Sɛ yeyi ntoboa sɛ wɔmfa mmoa wiase nyinaa adwuma no a, nneɛma bɛn saa na wɔde yɛ? (b) Yɛhwɛ asɛm a ɛwɔ 1 Korintofo 16:1, 2 no a, dɛn na yebetumi asua afi mu?\n10 Yɛn sika. Yehia sika pii de apia Ahenni adwuma no. Afe biara yɛde dɔla mpempem boa ahwɛfo akwantufo, akwampaefo titiriw, ne asɛmpatrɛwfo adwuma no. Efi afe 1999 reba no, yɛasisi Ahenni Asa bɛboro 24,500 wɔ aman a wɔn sikasɛm nyɛ papa so. Nanso yɛrekasa yi, yɛda so ara hia Ahenni Asa bɛyɛ 6,400. Bosome biara yetintim Ɔwɛn-Aban ne Nyan! mfuamfua bɛyɛ ɔpepem 100. Ntoboa a wuyi no na yɛde yɛ eyinom nyinaa.\n11 Yehowa honhom kaa ɔsomafo Paulo ma ɔkaa asɛm bi a ɛbɛboa yɛn ma yɛahu sɛnea yebeyi ntoboa. (Monkenkan 1 Korintofo 16:1, 2.) Otuu ne nuanom a wɔwɔ Korinto no fo sɛ, ɛnsɛ sɛ wɔtwɛn kosi nnawɔtwe awiei ansa na wɔayi ntoboa, na mmom nnawɔtwe no mfiase no ara wɔnhwɛ sika a wobetumi de ayi ntoboa. Ɛnnɛ nso anuanom gye bere susuw ho hwɛ ntoboa a wɔn tebea bɛma wɔayi, sɛnea tete Kristofo no yɛe no. (Luka 21:1-4; Aso. 4:32-35) Sɛ yeyi yɛn yam yi ntoboa saa a, Yehowa ani sɔ.\nOnua bi a watu ne ho reboa adansi wɔ Tuxedo, New York, U.S.A.\n12, 13. Dɛn na ɛma ebinom twetwe wɔn ho sɛ wɔde wɔn ahoɔden ne wɔn nimdeɛ bɛboa Yehowa som? Ɔkwan bɛn so na Yehowa betumi aboa wɔn?\n12 Yɛn ahoɔden ne yɛn nimdeɛ. Sɛ yɛde yɛn ahoɔden ne yɛn nimdeɛ boa Ahenni adwuma no a, Yehowa nso bɛbɔ yɛn kyidɔm. Wahyɛ yɛn bɔ sɛ yɛbrɛ a, ɔbɛboa yɛn. (Yes. 40:29-31) Ɛyɛ a, wususuw sɛ wunni nimdeɛ anaa ahoɔden a wode bɛboa Ahenni adwuma no? Ɛyɛ wo sɛ afoforo betumi ayɛ no yiye asen wo anaa? Kae sɛ nimdeɛ kakraa bi a obi wɔ no, Yehowa betumi ato no so, sɛnea ɔyɛ maa Besalel ne Oholiab no.—Ex. 31:1-6; hwɛ mfonini a ɛwɔ adesua yi mfiase no.\n13 Yehowa tu yɛn fo sɛ, sɛ yɛwɔ biribi a yebetumi de aboa ne som a, ɛnsɛ sɛ yɛtwentwɛn yɛn nan ase. (Mmeb. 3:27) Bere a Yudafo resan asi asɔrefie no wɔ Yerusalem no, Yehowa ka kyerɛɛ wɔn sɛ wonsusuw adwene a wɔde reyɛ adwuma no ho yiye. (Hag. 1:2-5) Ná wɔama nneɛma pii agye wɔn adwene ma wɔde Yehowa adwuma no ato nkyɛn. Ɛsɛ sɛ yɛpɛɛpɛɛ yɛn mu hwɛ sɛ nneɛma a ehia Yehowa no na ehia yɛn anaa. Yɛn mu biara betumi abisa ne ho sɛ, ‘Sɛ mehwɛ m’asetena mu a, dɛn paa na metumi ayɛ de atrɛw Ahenni adwuma no mu wɔ awiei bere yi mu?’\nHWƐ NEA WOWƆ NA BƆ AFƆRE\n14, 15. (a) Sɛ yehu sɛ anuanom a wɔn nsam nni bi reboa Ahenni adwuma no a, ɛka yɛn sɛn? (b) Dɛn na ɛsɛ sɛ yɛde si yɛn ani so sɛ yɛbɛyɛ?\n14 Ɛnnɛ, nnipa pii tete mmeae a ohia ne ahokyere dokoro ɔmanfo. Yehowa ahyehyɛde no bɔ mmɔden sɛ ɛbɛboa yɛn nuanom a wɔte saa aman no so. (2 Kor. 8:14) Nanso anuanom a wɔn nsam nni bi mpo ani gye ho sɛ wobeyi ntoboa. Sɛ Yehowa hwɛ anigye a saa anuanom no de yi ntoboa a, ne koma tɔ ne yam.—2 Kor. 9:7.\n15 Yɛnhwɛ anuanom bi a wɔte Afrika man bi so. Ɔman yi di hia paa, nanso anuanom a wɔwɔ hɔ bɔ mmɔden sɛ wɔbɛboa Ahenni adwuma no. Nea ebinom yɛ ni: Sɛ wɔyɛ afuw a, wotwa afuw no fã bi to hɔ, na nnɔbae biara a wobetwa wɔ mu no, wɔtɔn de sika no boa ɔsom adwuma no. Bere bi na anuanom pɛ sɛ wosi Ahenni Asa wɔ saa man no so. Ná anuanom a wɔwɔ hɔ pɛ sɛ wɔboa, nanso na ɛne afuwyɛ bere ahyia. Nanso na wɔasi wɔn bo sɛ wɔbɛboa adwuma no. Enti nea wɔyɛe ne sɛ anɔpa biara na wɔkɔboa dansi no, na edu anwummere a na wɔkɔ wɔn mfuw mu. Anokwa, wɔbɔɔ afɔre kɛse paa maa Ahenni no. Eyi kae yɛn tete Kristofo a na wɔwɔ Makedonia no. Ná wodi “hia buruburoo,” nanso wɔsrɛɛ Paulo sɛ ɔmma wɔn kwan ma wonyi sika mmoa wɔn nuanom. (2 Kor. 8:1-4) Momma yɛn mu biara ‘nhwɛ sɛnea Yehowa ahyira no ho mfa n’akyɛde mmra.’—Monkenkan Deuteronomium 16:17.\n16. Dɛn na ehia sɛ yɛyɛ na yɛn afɔrebɔ asɔ Yehowa ani?\n16 Nanso ehia sɛ yɛma biribi tena yɛn adwenem. Ɛsɛ sɛ yɛhwɛ hu sɛ afɔre a yɛbɔ ma Onyankopɔn no sɔ n’ani te sɛ tete Israelfo afɔre no. Ɛsɛ sɛ yɛkae sɛ yɛn asɛde titiriw ne sɛ yɛbɛhwɛ yɛn abusua na yɛn ankasa nso ne Yehowa ntam ayɛ kama. Enti bere a yɛde yɛn bere ne yɛn ahode reboa afoforo no, ɛnsɛ sɛ yebu yɛn ani gu yɛn mmusua so. Ɛsɛ sɛ yɛhwɛ wɔn na yɛma Yehowa som di akoten wɔ abusua no mu. Anyɛ saa a, na ayɛ sɛ yɛde biribi a yenni na ɛrebɔ afɔre. (Monkenkan 2 Korintofo 8:12.) Afei, ɛsɛ sɛ yɛn ankasa nso hwɛ sɛ yɛne Yehowa ntam bɛyɛ papa bere nyinaa. (1 Kor. 9:26, 27) Nanso momma yennya awerɛhyem sɛ, sɛ yɛde Bible bɔ yɛn bra a, Yehowa ani bɛsɔ yɛn afɔrebɔ, na yɛn ankasa ani begye na yɛn koma atɔ yɛn yam.\nYƐN AFƆREBƆ SOM BO\n17, 18. Sɛ yehu sɛ anuanom de nneɛma rebɔ afɔre ama Ahenni no a, ɛka yɛn sɛn? Dɛn na ɛsɛ sɛ yɛn nyinaa susuw ho?\n17 Yɛn nuanom mmarima ne mmea pii ‘hwie wɔn ho sɛ nsã,’ kyerɛ sɛ wokum wɔn ho boa Ahenni adwuma no. (Filip. 2:17) Sɛ anuanom de wɔn ho bɔ afɔre saa a, yɛn ani sɔ paa. Anuanom a wodi Ahenni adwuma no anim no pii wɔ yere ne mma. Yɛkamfo wɔn yerenom ne wɔn mma sɛ wɔn nso de nneɛma bɔ afɔre.\n18 Nnwuma pii wɔ hɔ a ehia sɛ yɛyɛ ma Ahenni adwuma no kɔ so. Enti ɛsɛ sɛ yɛn mu biara pɛɛpɛɛ ne mu na obisa ne ho sɛ, ‘Dɛn paa na metumi ayɛ de atrɛw Ahenni adwuma no mu?’ Eyi yɛ biribi a yebetumi abɔ ho mpae. Yɛyɛ saa a, yebenya nhyiraa pii nnɛ, na sɛ ‘nhyehyɛe foforo’ no ba a, yebenya ne kɛse paa.—Mar. 10:28-30.\n^ nky. 2 Hwɛ asɛm a wɔato din “Fi Wo Kra Nyinaa Mu Bɔ Afɔre Ma Yehowa” wɔ January 15, 2012, Ɔwɛn-Aban no kratafa 21-25.


Wobɛma Ɔnwemfo Kɛse no Anwene Wo Anaa? | Adesua\nKENKAN WƆ Acholi Albanian American Sign Language Amharic Angolan Sign Language Arabic Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Welsh Wolaita Yoruba Zande Zapotec (Isthmus)\n“Hwɛ! Sɛnea dɔte te wɔ ɔnwemfo nsam no, saa ara na mo nso mote wɔ me nsam.”—YER. 18:6.\nNNWOM: 60, 22\nSuban bɛn na ebetumi ama yɛapirim yɛn koma wɔ Yehowa afotu ho?\nSuban bɛn na ebetumi aboa yɛn ma yɛakɔ so ayɛ sɛ dɔte a ɛyɛ mmerɛw wɔ Onyankopɔn nsam?\nDɛn na awofo a wɔyɛ Kristofo betumi ayɛ de akyerɛ sɛ Yehowa na ɔrenwene wɔn?\n1, 2. Adɛn nti na na Onyankopɔn ‘pɛ Daniel asɛm paa,’ na yɛbɛyɛ dɛn ayɛ osetie te sɛ Daniel?\nYUDAFO a wɔde wɔn kɔɔ nkoasom mu wɔ Babilon no, woduu hɔ ara pɛ na wohui sɛ ahoni ahyɛ kurow no mu ma. Wohui sɛ ahonhommɔne de Babilonfo no ayɛ nkoa. Nanso Yudafo anokwafo te sɛ Daniel ne ne nnamfo baasa no de, wɔanyɛ nea Babilonfo kae sɛ wɔnyɛ no. (Dan. 1:6, 8, 12; 3:16-18) Ná Daniel ne ne nnamfo baasa no awe ahinam so sɛ Yehowa, wɔn Nwemfo no, nkutoo na wɔbɛsom no. Wotumi yɛɛ saa nso! Ɛkame ayɛ sɛ Daniel tenaa Babilon ne nkwa nna nyinaa; nanso Onyankopɔn bɔfo bi kae sɛ Daniel yɛ ‘ɔbarima a wɔpɛ n’asɛm paa.’—Dan. 10:11, 19.\n2 Tete no, sɛ ɔnwemfo pɛ sɛ ɔde dɔte nwene biribi te sɛ ayowa a, na ɔbobɔ adaka de dɔte gu. Afei, omiamia so araa kosi sɛ ayowa no bɛyɛ te sɛ adaka no sɛso pɛpɛɛpɛ. Onyankopɔn asomfo anokwafo a wɔwɔ hɔ nnɛ gye tom sɛ Yehowa ne Amansan Hene. Ɔno na ɔwɔ tumi sɛ ɔnwene nnipa ne aman nyinaa. (Kenkan Yeremia 18:6.) Onyankopɔn wɔ tumi nso sɛ ɔnwene yɛn mu biara. Nanso, ogye tom sɛ yɛwɔ hokwan sɛ yɛyɛ nea yɛpɛ, na ɔpɛ sɛ yefi yɛn pɛ mu tie no. Momma yɛnhwɛ sɛnea yebetumi akɔ so ayɛ sɛ dɔte a ɛyɛ mmerɛw wɔ Onyankopɔn nsam. Momma yensusuw nneɛma mmiɛnsa ho: (1) Sɛ Onyankopɔn tu yɛn fo a, yɛbɛyɛ dɛn akwati suban ahorow a ɛbɛma yɛapirim yɛn koma? (2) Suban ahorow a ɛbɛma yɛakɔ so abrɛ yɛn ho ase no, yɛbɛyɛ dɛn anya? (3) Sɛ awofo a wɔyɛ Kristofo retete wɔn mma a, dɛn na wɔbɛyɛ de akyerɛ sɛ wɔbrɛ wɔn ho ase ma Onyankopɔn?\nKWATI SUBAN A EBETUMI AMA WOAPIRIM WO KOMA\n3. Suban bɛn na ebetumi ama yɛapirim yɛn koma? Ma ɛho nhwɛso.\n3 Mmebusɛm 4:23 ka sɛ: “Bɔ wo koma ho ban sen nea wode sie nyinaa, efisɛ emu na nkwa nsuti wɔ.” Suban a ebetumi ama yɛapirim yɛn koma bɛn na ɛsɛ sɛ yɛhwɛ yɛn ho yiye wɔ ho? Gyidi a obi nni, ahantan, ne bɔne mu a obi bɛtena ka ho. Saa suban yi betumi ama yɛayɛ asoɔden na yɛatew atua. (Dan. 5:1, 20; Heb. 3:13, 18, 19) Nokwasɛm ne sɛ, Yuda hene Usia bɛyɛɛ ahantan. (Kenkan 2 Beresosɛm 26:3-5, 16-21.) Mfiase no, Usia yɛɛ “nea ɛteɛ Yehowa ani so,” na “ɔkɔɔ so hwehwɛɛ Onyankopɔn.” Ɛwom sɛ Onyankopɔn na ɔmaa Usia tumi de, nanso “ɔyɛɛ den ara pɛ, ne koma maa ne ho so.” Ɔyɛɛ n’adwene mpo sɛ ɔbɛhyew aduhuam wɔ asɔrefie hɔ. Nanso, asɔfo a wofi Aaron abusua mu nkutoo na na wɔwɔ hokwan sɛ wɔhyew aduhuam. Bere a asɔfo no kae sɛ nea Usia reyɛ no mfa kwan mu no, ne bo fuwii paa! Dɛn na ɛtoo no? Onyankopɔn guu n’anim ase pɔtɔɔ; ɔyaree kwata kosii ne wuda.—Mmeb. 16:18.\n4, 5. Sɛ yɛanhwɛ yiye wɔ ahantan ho a, asɛm bɛn na ebetumi ato yɛn? Ma ɛho nhwɛso.\n4 Sɛ yɛanhwɛ yiye wɔ ahantan ho a, yɛn nso yebetumi afi ase ‘abu yɛn ho atra nea ɛsɛ,’ ebia yɛbɛbɔ Kyerɛwnsɛm mu afotu a wɔde ma yɛn mpo agu. (Rom. 12:3; Mmeb. 29:1) Ma yɛnhwɛ Kristoni bi a ɔyɛ asafo mu panyin a ne din de Jim asɛm no. Asɛm bi sii wɔ asafo a na Jim wom no mu, na ɔne mpanyimfo a aka no anyɛ adwene. Jim kae sɛ: “Meka kyerɛɛ mpanyimfo no sɛ nea wɔreyɛ no nkyerɛ ɔdɔ, na mifii nhyiam a na yɛreyɛ no ase.” Abosome nsia akyi, Jim fii asafo a na ɔwom no mu. Ɔkɔɔ asafo bi a ɛbɛn hɔ mu, nanso wɔampaw no asafo mu panyin wɔ hɔ. Jim kae sɛ: “Asɛm no bubuu me. Ná mibu me ho araa ma enti migyaee Yehowa som.” Jim gyaee Yehowa som mfe du. Ɔkae sɛ: “Me bo fuwii paa, na mede asɛm no ho sobo nyinaa bɔɔ Yehowa. Anuanom baa me nkyɛn mfe pii ne me besusuw nsɛm ho, nanso nea wɔkae biara nni hɔ a mede yɛɛ asɛm.”\n5 Jim asɛm no ma yehu sɛnea ahantan betumi ama yɛabu yɛn ho bem wɔ yɛn nneyɛe ho. Sɛ ɛba saa a, ɛbɛma yɛn asɛm ayɛ twann. (Yer. 17:9) Jim kae sɛ: “Ná m’adwene ara ne sɛ afoforo mmom na wɔn asɛm nyɛ dɛ.” Wo nua Kristoni bi ayɛ ade ma ahaw wo pɛn anaa ɔsom hokwan bi afi wo nsa da? Sɛ saa a, dɛn na woyɛe? Womaa wo mmati so? Anaa nea na ehia wo paa ne sɛ wubesiesie wo ne wo nua ntam, na woakɔ so abata Yehowa ho?—Kenkan Dwom 119:165; Kolosefo 3:13.\n6. Sɛ yɛkɔ so tena yɛn bɔne mu a, asɛm bɛn na ɛbɛto yɛn?\n6 Sɛ obi kɔ so tena ne bɔne mu, anaa ɔyɛ bɔne sie a, ɛno nso betumi ama wabu n’ani agu Onyankopɔn akwankyerɛ so. Ɛba saa a, afei de, ɔde bɔne beguare. Onua bi kae sɛ bere rekɔ so no, na ne suban bɔne no ho asɛm nhaw no bio. (Ɔsɛnk. 8:11) Ná onua foforo nso hwɛ aguamansɛm. Akyiri yi, ɔkae sɛ: “Mibehui sɛ nea mpanyimfo no bɛyɛ biara, minya ho asɛm ka.” Ne suban bɔne maa ɔne Yehowa ntam sɛee. Akyiri yi, bere a ne bɔne no ho bɛdaa hɔ no, asafo mu mpanyimfo boaa no. Nokwasɛm ne sɛ, bɔne wɔ yɛn nyinaa ho. Enti sɛ yɛyɛ bɔne a, ɛsɛ sɛ yɛsrɛ Onyankopɔn sɛ ɔmfa nkyɛ yɛn, na ɔmmoa yɛn. Sɛ yɛanyɛ saa na yɛkasa tia afoforo, anaa yɛde nsɛm yiyi yɛn ho ano a, ɛbɛkyerɛ sɛ yɛrepirim yɛn koma.\n7, 8. (a) Dɛn na tete Israelfo yɛ de kyerɛe sɛ gyidi a wonni ama wɔn koma apirim? (b) Dɛn na yebetumi asua afi mu?\n7 Sɛ obi nni gyidi a, ebetumi ama wapirim ne koma. Nea ɛma yehu wei ne nea Israelfo a Yehowa gyee wɔn fii Egypt yɛe no. Israelfo no huu anwonwade a Onyankopɔn yɛe no. Ná ebi yɛ hu paa! Nanso aka kakra ma ɔman no adu Bɔhyɛ Asase no so no, nneɛma a wɔyɛe no kyerɛe sɛ wonni gyidi. Sɛ́ anka wɔde wɔn ho bɛto Yehowa so no, ehu kaa wɔn na wonwiinwii tiaa Mose. Ná wɔpɛ sɛ wɔsan wɔn akyi mpo kɔ Egypt, baabi a na wɔyɛ nkoa no! Nea wɔyɛe no maa Yehowa werɛ howee paa. Yehowa kae sɛ: “Da bɛn koraa na ɔman yi de obu bɛma me?” (Num. 14:1-4, 11; Dw. 78:40, 41) Esiane wɔn komaden ne gyidi a wonni nti, wowuwui wɔ sare no so.\n8 Seesei yɛabɛn wiase foforo no, enti wɔresɔ yɛn gyidi ahwɛ. Ɛyɛ papa sɛ yɛhwehwɛ yɛn gyidi mu. Sɛ nhwɛso no, asɛm a Yesu kae wɔ Mateo 6:33 no, yebetumi ahwɛ sɛnea yɛte ase fa. Afei bisa wo ho sɛ: ‘Nneɛma a ɛho hia me paa wɔ asetena mu ne gyinae a misisi kyerɛ sɛ migye Yesu asɛm no di ankasa? Sikapɛ nti, mema asafo nhyiam anaa asɛnka pa me ti so? Sɛ adwuma a meyɛ gye me bere pii na ɛma me brɛ dodo a, dɛn na mɛyɛ? Mɛma wiase yi akyerɛ me nea menyɛ, na ebia ɛno nti magyae Yehowa som mpo?’\n9. Adɛn nti na ɛsɛ sɛ ‘yɛkɔ so ara sɔ hwɛ’ sɛ yɛwɔ gyidi no mu anaa, na yɛbɛyɛ dɛn atumi ayɛ saa?\n9 Nhwɛso foforo nso ni. Yɛnhwɛ Yehowa somfo bi a ɔmfa Bible afotu nyɛ adwuma. Ebia ɔnhwɛ ne fekubɔ yiye, ɔne wɔn a wɔatu wɔn afi asafo no mu na ɛbɔ, na nneɛma a ɛmfata na ɔde gyigye n’ani. Bisa wo ho sɛ, ‘Saa na mete anaa?’ Sɛ yehu sɛ yɛn koma repirim a, ɛsɛ sɛ yɛyɛ ntɛm hwɛ sɛ yɛn gyidi te sɛn anaa? Bible tu yɛn fo sɛ: “Monkɔ so ara nsɔ nhwɛ sɛ mowɔ gyidi no mu anaa, monkɔ so mpɛɛpɛɛ mo mu nhwɛ.” (2 Kor. 13:5) Kɔ so ara fa Onyankopɔn Asɛm no siesie w’adwene, na nnaadaa wo ho.\nKƆ SO ARA YƐ SƐ DƆTE A ƐYƐ MMERƐW\n10. Dɛn na ebetumi aboa yɛn ma yɛayɛ sɛ dɔte a ɛyɛ mmerɛw wɔ Yehowa nsam?\n10 Onyankopɔn ayɛ nhyehyɛe a ɛboa yɛn ma yɛkɔ so yɛ sɛ dɔte a ɛyɛ mmerɛw. Emu bi ne n’Asɛm, Kristofo asafo no ne asɛnka adwuma no. Sɛnea nsu ma dɔte yɛ mmerɛw no, saa ara nso na sɛ yɛkenkan Bible da biara da dwinnwen ho a, ɛboa yɛn ma yɛyɛ mmerɛw wɔ Yehowa nsam. Ná Yehowa hwehwɛ sɛ Israel ahemfo no ankasa kyerɛw ne mmara no bi fa, na wɔkenkan no da biara da. (Deut. 17:18, 19) Asomafo no nso behui sɛ, sɛ wɔkenkan Kyerɛwnsɛm no na wodwinnwen ho a, ɛbɛboa wɔn paa ma wɔayɛ asɛnka adwuma no. Asomafo no nhoma a wɔkyerɛwee mu no, wɔfaa Hebri Kyerɛwnsɛm no mu nsɛm pii kae, na wɔtwee adwene sii emu nsɛm no bi so. Nkurɔfo a wɔkaa asɛmpa no kyerɛɛ wɔn no, wɔhyɛɛ wɔn nkuran sɛ wɔn nso nyɛ saa ara. (Aso. 17:11) Ɛnnɛ, sɛ yɛbɔ mpae na yɛkenkan Bible da biara dwinnwen ho a, yehu sɛ mfaso wɔ so paa. (1 Tim. 4:15) Yɛyɛ saa a, ɛma yɛkɔ so brɛ yɛn ho ase ma Yehowa, na yɛyɛ mmerɛw wɔ ne nsam.\nNhyehyɛe a Onyankopɔn ayɛ ama yɛn no, di akyi na ama woakɔ so ayɛ sɛ dɔte a ɛyɛ mmerɛw (Hwɛ nkyekyɛm 10-13)\n11, 12. Sɛnea yɛn mu biara te no, sɛn na Yehowa fa Kristofo asafo no so nwene yɛn? Ma ɛho nhwɛso.\n11 Sɛnea yɛn mu biara te no, Yehowa betumi afa Kristofo asafo no so anwene yɛn. Asafo mu panyin bi maa n’ani kɔɔ Jim a yɛadi kan aka ne ho asɛm no ho. Enti Jim fii ase sesaa ne suban. Ɔkae sɛ: “Asafo mu panyin no ammu me fɔ anaa wankasa antia me wɔ asɛm a esii no ho da. Mmom no, ɔkɔɔ so hyɛɛ me nkuran na ɔma mihui sɛ ɔpɛ sɛ ɔboa me.” Bɛyɛ abosome mmiɛnsa akyi no, asafo mu panyin no too nsa frɛɛ Jim ne no kɔɔ Kristofo nhyiam. Jim kae sɛ: “Asafo no mufo nyinaa yɛɛ me awaawaa atuu, na ɔdɔ a wɔdaa no adi kyerɛɛ me no na ɛma mesesaa m’adwene. Mibehui sɛ, sɛnea mete nka no, ɛnyɛ ɛno ne ade a ɛho hia paa. Me yere a ɔda me koma so ne anuanom boaa me, na nkakrankakra me gyidi san yɛɛ den. Me yere de, ne gyidi anhinhim da. Minyaa nkuranhyɛ nsɛm pii fii November 15, 1992 Ɔwɛn Aban mu. Nsɛmti mmienu a ɛboaa me no ni: ‘Mfomso No Mfi Yehowa’ ne ‘Som Yehowa Nokwaredi Mu.’”\n12 Bere bi akyi no, wɔsan paw Jim sɛ asafo mu panyin. Efi saa bere no, waboa anuanom binom a wɔahyia sɔhwɛ a ɛte saa ma wɔasan agyina wɔn nan so bio. Ɔde n’asɛm no baa awiei sɛ: “M’adwene mu de, na misusuw sɛ me ne Yehowa ntam yɛ paa, nanso sɛɛ na meredaadaa me ho! Manu me ho sɛ memaa ahantan furaa m’ani ma mibuu m’ani guu nneɛma a ɛho hia paa no so. Ɛyɛ me yaw sɛ metwee m’ano sii nkurɔfo mfomso ho.”—1 Kor. 10:12.\n13. Suban bɛn na asɛnka adwuma betumi ama yɛanya, na ɛbɛboa yɛn sɛn?\n13 Ɔkwan bɛn so na asɛnka adwuma betumi aboa yɛn paa? Sɛ yɛka asɛmpa no kyerɛ afoforo a, ebetumi aboa yɛn ma yɛabrɛ yɛn ho ase. Afei nso, ebetumi ama yɛanya Onyankopɔn honhom aba no bi. (Gal. 5:22, 23) Suban pa a asɛnka adwuma no aboa wo ma woanya no, susuw ho hwɛ. Bio nso, sɛ yɛda Kristo suban no bi adi a, ɛma asɛm a yɛka no twetwe afiewuranom, na etumi ma ebinom sesa adwemmɔne a wɔwɔ wɔ yɛn ho. Nhwɛso bi ni. Ofiewura bi didii Adansefo baanu bi a wɔwɔ Australia atɛm. Adansefo no yɛɛ komm tiee no. Nanso akyiri yi, ɔbea no nuu ne ho, na ɔkyerɛw krataa kɔɔ baa dwumadibea a ɛwɔ ɔman no mu no. Ne krataa no fã bi kae sɛ: “Mmea baanu bi a na wɔreka Onyankopɔn Asɛm baa me nkyɛn. Ná wɔwɔ abotare ne ahobrɛase, nanso meyɛɛ aniammɔnho. Mahu sɛ manyɛ no yiye koraa, ɛyɛ me yaw paa sɛ mepam wɔn.” Wususuw sɛ saa adawurubɔfo no bo fuwii ketewaa bi mpo a, anka ofiewura no bɛkyerɛw saa krataa yi? Dabida. Wei kyerɛ sɛ, sɛ yɛkɔ asɛnka a, ɛboa yɛne yɛn afipamfo nyinaa!\nSƐ WORETETE WO MMA A, TIE ONYANKOPƆN\n14. Sɛ awofo pɛ sɛ wɔtete wɔn mma yiye paa a, dɛn na ɛsɛ sɛ wɔyɛ?\n14 Mmofra dodow no ara ani gye adesua ho, na wɔtaa brɛ wɔn ho ase. (Mat. 18:1-4) Enti ɛsɛ sɛ awofo a wɔn ani da hɔ bɔ mmɔden de nokware no dua wɔn mma adwene ne wɔn koma mu. Ɛsɛ sɛ wɔboa wɔn mma ma wɔn ani gye nokware no ho fi wɔn mmofraase. (2 Tim. 3:14, 15) Nanso sɛ awofo betumi ayɛ saa a, gye sɛ wodi kan de nokware no dua wɔn ankasa koma mu na wɔde bɔ wɔn bra. Sɛ awofo yɛ saa a, wɔn mma hu sɛ nokware no a wɔn awofo de kyerɛkyerɛ wɔn no, ɛno ara na awofo no nso de bɔ wɔn bra. Bio nso, sɛ awofo teɛ wɔn mma so a, mmofra no hu sɛ ɔdɔ a awofo no ne Yehowa dɔ wɔn nti na wɔreteɛ wɔn so.\n15, 16. Sɛ wotu awofo bi ba fi asafo no mu a, dɛn na ɛsɛ sɛ awofo no yɛ de kyerɛ sɛ wɔde wɔn ho to Onyankopɔn so?\n15 Kristo nkyerɛkyerɛ a awofo de tete wɔn mma nyinaa akyi no, sɛ mmofra no nyinyin a, wɔn mu bi tumi fi nokware no mu anaa wotu wɔn fi asafo no mu. Sɛ ɛba saa a, abusua no nyinaa di yaw paa. Kristoni bea bi a ɔwɔ South Africa kae sɛ: “Bere a wotuu me nuabarima fii asafo no mu no, ɛyɛɛ me sɛnea wawu no. Ebubuu me paa!” Dɛn na onuawa no ne n’awofo yɛe? Wotiee akwankyerɛ a ɛwɔ Onyankopɔn Asɛm mu no. (Kenkan 1 Korintofo 5:11, 13.) Awofo no kae sɛ: “Yesii gyinae sɛ yebetie nea Bible ka no, na yehui sɛ, sɛ yetie Onyankopɔn asɛm a, biribi pa befi mu aba. Yɛtee ase sɛ, sɛ wotu obi fi asafo no mu a, na Onyankopɔn na ɔreteɛ no so. Yegye toom sɛ ɔdɔ na ɛma Yehowa teɛ yɛn so, na ɔteɛ yɛn so sɛnea ɛsɛ. Enti sɛ ɛnyɛ abusuasɛm bi a ɛho hia paa a, na yɛne yɛn babarima no mmom nyɛ hwee.”\n16 Ɛkaa wɔn babarima no sɛn? Akyiri yi ɔkae sɛ: “Mihui sɛ, ɛnyɛ sɛ na m’abusuafo tan me, mmom na wɔredi Yehowa ne n’ahyehyɛde no akwankyerɛ akyi.” Ɔsan kae sɛ: “Sɛ biribi ka w’ani ma wosrɛ Yehowa sɛ ɔmmoa wo na ɔmfa wo bɔne nkyɛ wo a, ɛma wuhu sɛ Yehowa nnim a, ɛrenyɛ yiye koraa.” Bere a wɔsan gyee aberante no, wo de, hwɛ sɛnea ɛbɛyɛ sɛ n’abusuafo no ani gyei! Sɛ yetie Onyankopɔn wɔ yɛn akwan nyinaa mu a, ebesi yɛn yiye.—Mmeb. 3:5, 6; 28:26.\n17. Adɛn nti na ehia sɛ yɛde yɛn akwan hyɛ Yehowa nsa, na yɛyɛ saa a, mfaso bɛn na yebenya?\n17 Odiyifo Yesaia kae sɛ Yudafo a wɔde wɔn kɔɔ nkoasom mu no bɛsan aba wɔn asase so. Ɔde too gua sɛ, wɔn a wɔanu wɔn ho no bɛka sɛ: “O Yehowa, wone yɛn Agya. Yɛyɛ dɔte, na wone yɛn Nwemfo; na yɛn nyinaa yɛ wo nsa ano adwuma.” Na wɔbɛsrɛ sɛ: “Yehowa, yɛsrɛ wo, mma wo bo mmfuw denneennen, na nkae yɛn mfomso daa. Yɛsrɛ wo, hwɛ: yɛn nyinaa yɛ wo man.” (Yes. 64:8, 9) Sɛnea na Yehowa pɛ Daniel asɛm no, yɛn nso sɛ yɛde ahobrɛase tie Yehowa asɛm na yɛde bɔ yɛn bra a, Yehowa rensi yɛn fam koraa. Afei nso, Yehowa bɛkɔ so afa n’Asɛm, ne honhom, ne n’ahyehyɛde no so anwene yɛn. Sɛ ɔyɛ yɛn saa a, da bi bɛba a, yebetumi agyina n’anim sɛ “Onyankopɔn mma” a yɛyɛ pɛ.—Rom. 8:21.


Mansusu Da Sɛ Me Paa Mɛtumi Aboa Nkurɔfo\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hmong (White) Hungarian Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Luo Luvale Macedonian Malagasy Malay Malayalam Maltese Marathi Maya Myanmar Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Vietnamese Xhosa Yoruba Zapotec (Isthmus) Zulu\nJulio Corio anom asɛm\nƆMAN A ƆFIRI MU: GUATEMALA\nTEBEA A NA ƆWOM: ƆDII AMIA NE MMOFRABEREM\nWɔwoo me wɔ Guatemala kuro Acul mu; ɛwɔ Guatemala atɔe fam baabi a ɛda bepɔ so. M’abusuafo yɛ Ixilfo a wɔn nkyi fi Maya. Yɛn kurom kasa na wɔde twaa me funuma, nanso na mesan ka Spain kasa. Wɔwoo me no, ankyɛ koraa na ɛko bi sii Guatemala. Ɛko no kɔɔ so mfe 36, na ɛkunkum Ixilfo pii.\nBere a medii mfe nnan no, awerɛhosɛm bi sii. Ná me nua panin adi mfe nson, na da koro bi ɔkɔfaa topae sɛ ɔde redi agorɔ, na ɛpaee. Wei maa m’ani furae; me nua no deɛ, owui. Ɛno akyi no, wɔde me kɔɔ anifuraefo sukuu bi a ɛwɔ Guatemala City ma mekɔsuaa Braille akenkan. Sukuu adwumayɛfo no kaa sɛ ɛnsɛ sɛ sukuufo no ne me bɔ. Ampa-ne-ampa ara wɔyii me baako hyɛɛ me nsa. Nea enti a adwumayɛfo no yɛɛ saa deɛ, mennim. Wei maa meyɛɛ ankonam. Afe biara na yɛma kwan kɔ fie kɔdi bosome mmienu, enti mewɔ sukuu mu a, m’adwene nyinaa ne sɛ yɛbɛma kwan na makɔhu me maame. Ná maame wɔ abadae paa, nanso medii mfe du no, ɔwu gyaa me yayaaya. Obi a ɔdɔ me paa na wawu yi, afei deɛ na me wiase nyinaa asa!\nMedii mfe 11 no, mesan kɔɔ me kurom kɔtenaa me papa ba bi ne n’abusua nkyɛn. Nea mehia wɔ asetenam biara no, wɔde maa me, nanso anigye a ɛde anigye deɛ, na menni bi. Ɛtɔ da a, mesu gu Onyankopɔn so sɛ: “Adɛn nti na me maame wui? Adɛn nti na m’ani afura?” Nkurɔfo ka kyerɛɛ me sɛ Onyankopɔn na wama weinom nyinaa ato me. Mebɛnyaa adwene sɛ Onyankopɔn nnwene nnipa ho. Ɛduu baabi no, menyae a anka mawu afiri wiase, enti na mepɛ sɛ mekum me ho.\nM’anifurae no nti, na m’asɛm ayɛ mmɔbɔ. Bere a meyɛ abarimaa no, nkurɔfo too me mmonnaa mpɛn pii, nanso mammɔ so ankyerɛ obiara da. Ɛyɛɛ me sɛ meka mpo a, obiara mfa nyɛ asɛm. Ná m’asɛm mfa obiara ho, enti na mayɛ dinn, dinn. Daa na me werɛ aho; afei na mennye obiara nni, enti na menka me ho nkɔ nnipa ho.\nDa koro bi a yɛredi agorɔ wɔ sukuu mu no, Yehowa Adansefo awarefo bi baa me nkyɛn. Saa bere no, na madi bɛyɛ mfe 13. M’atikyafo no mu baako a na m’asɛm yɛ no mmɔbɔ na ɔkaa me ho asɛm kyerɛɛ Adansefo no. Adansefo no ka kyerɛɛ me sɛ Bible ahyɛ bɔ sɛ awufo bɛsɔre na bere bi bɛba a anifuraefo bɛhu ade. (Yesaia 35:5; Yohane 5:28, 29) M’ani gyee nea wɔkae no ho, nanso mantumi ne wɔn ammɔ nkɔmmɔ, efisɛ na kasa yɛ me den. Sɛnea na mete no ammu wɔn abam, na mmom wɔnyaa me ho abotare kɔɔ so ne me suaa Bible no. Ná awarefo no foro bepɔ twa kwan bɛboro kilomita 10 (akwansin nsia) ba me kurom bɛkyerɛkyerɛ me.\nMe nua a na mete ne nkyɛn no ka kyerɛɛ me sɛ Adansefo no ho twa, nso wohwɛ wɔn a, wɔnni bi. Nanso bere biara a wɔbɛba me hɔ no, wɔbɛkyɛ me ade. Mehuu sɛ sɛ wɔnyɛ nokware Kristofo a anka wɔrenyɛ saa.\nWɔmaa me Bible ho nwoma a ɛwɔ Braille mu, na ɛno na mede suaa Bible no. Ná mete nea meresua no ase deɛ, nanso na ɛyɛ den sɛ mɛgye atom. Ade baako a na mente ase koraa ne sɛ yɛse Onyankopɔn dwene me ho, na nkurɔfo nso dwene me ho. Mesua huu nea enti a Yehowa ama kwan ma nnipa rehu amane, nanso na ɛyɛ den sɛ mɛgye atom sɛ ɔyɛ Agya a ɔdɔ me. *\nBible a mesuae no boaa me, na nkakrankakra mesesaa m’adwene. Mebɛsua huu sɛ wɔn a wɔrehu amane no asɛm yɛ Onyankopɔn mmɔbɔ paa. Bere bi a na nkurɔfo reteetee Onyankopɔn asomfo bi no, ɔkaa sɛ: ‘Nokorɛm no mahunu me nkurɔfoɔ amanehunu. Menim wɔn brɛ nyinaa.’ (Exodus 3:7) Mebɛhuu sɛ Yehowa wɔ su pa, na ɛkaa me maa mehyiraa me nkwa so maa no. Afe 1998 mu no, wɔbɔɔ me asu ma mebɛyɛɛ Yehowa Danseni.\nMe ne onua a mete ɔne n’abusua nkyɛn no\nMebɔɔ asu no, bɛyɛ afe baako akyi na mekɔɔ anifuraefo sukuu bi a ɛwɔ Escuintla. Mewɔ me kurom no, m’asafo mu panin bi huu sɛ mebrɛ ansa na matumi akɔ Kristofo nhyiam. Asɛm no ne sɛ, na asafo a ɛbɛn me paa no wɔ bepɔ so, baabi a na Adansefo awarefo no fi ba me nkyɛn no. Ná ɛhɔ kɔ nna fam koraa. Enti m’asafo mu panin no yɛɛ nhyehyɛe bi ma ɛboaa me paa. Ɔkaa me ho asɛm kyerɛɛ abusua bi a wɔyɛ Yehowa Adansefo wɔ Escuintla; wɔn nso penee so gyee me tenaa wɔn fie, na wɔboaa me maa metumi kɔɔ asafo nhyiam daa. Ɛnnɛ a merekasa yi, me da so ara te saa abusua no nkyɛn, na wɔne me te sɛ wɔn busuani.\nSɛ meka sɛ mereka ɔdɔ a Kristofo asafo no mufo ayi akyerɛ me ho asɛm a, anka adagyeɛ bɛbɔ me. Mehwɛ nea me nuanom yi ayɛ ama me no a, nea mɛtumi aka ara ne sɛ Yehowa Adansefo yɛ nokware Kristofo, enti ɛyɛ me dɛ sɛ meka wɔn ho.—Yohane 13:34, 35.\nSeesei mente nka sɛ meyɛ te-man-mu-hunu, na mmom mete nka sɛ meka nnipa ho. Menim sɛ me so wɔ mfaso. Bible nkyerɛkyerɛ adwuma a Yehowa Adansefo reyɛ no, me nso mede me bere pii reyɛ bi. Merekyerɛkyerɛ nkurɔfo Bible mu nokware no, enti memfa m’adwene nsi m’anifurae no so koraa. Afei nso, Kristofo asafo a mewom no, meyɛ asafo mu panin na mema ɔkasa de kyerɛkyerɛ Bible mu kyerɛ asafo no mufo. Nhyiam akɛse a yɛyɛ a nnipa mpempem ba bi no, manya hokwan mpo ama ɔkasa de akyerɛkyerɛ Bible mu.\nMede me Braille Bible no rema ɔkasa\nAfe 2010 mu no, mekɔɔ Asomfo Ntetee Sukuu wɔ El Salvador. Seesei yɛfrɛ saa sukuu no Ahenni Asɛmpakafo Sukuu. Ɛboaa me ma mehuu sɛnea mɛyɛ m’adwuma yie wɔ asafo no mu. Sukuu no tetee me paa, na ɛma mehuu sɛ Yehowa Nyankopɔn dɔ me na me ho hia no. Ɔno na ɔbɛtumi atete obiara de no ayɛ adwuma.\nYesu kaa sɛ: “Ɔma mu wɔ anigyeɛ pii sene ɔgyeɛ.” (Asomafoɔ Nnwuma 20:35) Ɛnnɛ, mɛtumi aka paa sɛ mewɔ anigye. Mansusu da sɛ me paa mɛtumi aboa nkurɔfo, nanso hwɛ sɛ nnɛ metumi boa nkurɔfo kyerɛkyerɛ wɔn!\n^ nky. 13 Nea enti a Onyankopɔn ama kwan ma nnipa hu amane no, sɛ wopɛ ɛho nsɛm pii a, hwɛ nwoma a wɔato din Dɛn na Bible Kyerɛkyerɛ Ankasa? no ti 11. Yehowa Adansefo na wɔtintimii.


Võ Nguyên Giáp in 1957\nLệ Thủy, Quảng Bình, Nhwɛsoɔ:Avoid wrap\nNhwɛsoɔ:Country data Vietnam\nSino-Vietnamese WarNhwɛsoɔ:Tree list/end\nVo Nguyen Giap yε politik Vietnam a ɔwoo no Ɔsanaa bosome no da a ɛtɔ so aduonu num (25), wɔ afe apem ahankron ne du baako (1911) ɛna owuu Ahinime bosome no da a ɛtɔ so nan (4) mu wɔ afe mpem mmienu ne du mmiensa (2013) mu. Mmrane dodoɔ de frɛ no ne "Red Napoleon". Giap yɛ Vietnamese ne Communist amanyɔni a ɔyɛ kɛse pa ara wɔ n'aberɛ so "20th Centry".\nƆsom sɛ ɔsoafoɔ a ɔhwɛ Ɔman no banbɔ so, Ɔmanpanin Ho Chi Minh's Viet aberɛ so na ɔsane yɛ ɔsrani panin a ɔda people's Army of Vietnam(PAVN) sane yɛ ɔsoafoɔ a ɔhwɛ banbɔ so ne prime minister abadeakyire. Afe apem aha-nkron aduoson nsia (1976) na ɔka Politburo amanyɔ adwumakuo no hoar. Giap bɛyɛɛ kɛse berɛ a ɔyɛ asrafoɔ panin a ɔda asrafoɔ a ɔwɔ Viet Minh berɛ a na wɔn ne Japanese reko wiase ɔko kɛseɛ a ɛtɔ so mmienu, na ɔnni asra adwuma\nno mu nteteeɛ biara efirisɛ, na ɔyɛ tikyani a ɔkyerɛ French kasa.\n1 Abrabɔ ahyɛaseɛ\n1.2 Asra adwuma\n1.3 Giap Wuo\nWɔwoo Giap ɔsanaa bosome no da a ɛtɔ so aduonu num (25), wɔ afe apem ahankron ne du-baako (1911) mu, wɔ Quang Binh Province, French indochina, N'wofoɔ din de Võ Quang Nghiêm ne Nguyen Th! Kien na wɔde adan ma ahan na wɔn bra kɔ yield. Giap papa kyerɛɛ no adeɛ wɔ fie ansana ɔde no rekɔ wɔn akurase sukuul. Afe apem ahankron ne aduonu nan (1924) mu ɔyii no kɔɔ kuro no mansini ɛnam ne mmɔdenmmɔ nti. Ɔnya a mfeɛ du mmiɛnsa no na ɔkɔɔ Quoc Hoc(National Accademy). Giap wɔ anuanom baasa, baanu yɛ mmaa ɛna baako yɛ barima. Ɔnyaa mfeɛ du nnan na ɔbɛyɛɛ somafoɔ maa Haiphong adwumakuo no. Wɔyii no adi firii sukuu mu berɛ ɔne nnipakuo bi yɛɛ yɛkyerɛ, wei maa no sane kɔɔ n'akuase bere tiawa bi. Afe apem ahankron ne aduonu nan (1924) ɔde ne ho kɔbɔɔ Tan Viet Revolutionary amanyɔ kuo bi a ɔnya nnnan wɔn ho adi. Giap kɔɔ Hue kɔtoa amanyɔsɛm no maa afe apem ahankron ne aduasa (1930) ɔkyeree no kɔtoo afiease. Ɔdii abosome du mmiɛnsa a ɛyɛ mfeɛ mmienu wɔ Lao Bao nnadua fie.\nBerɛ a Giap wɔ sukuu mu no ɔkɔ hyia ɔbenefo profɛsa Dang Thai Minh ba baa Nguyen Thi Minh Giang wɔ Hue sukuu mu, na ɔbaa no asua amanyɔ afiri ne papa hɔ nti na ɔkra revolution a na Giap ka ho bi wɔ Ayɛwohummumɔ bosome afe apem ahankron -aduasa nkron(1939) na ɔwareeɛ. Kɔtɔnima bosome afe aprm ahankron -aduasa nkron(1939) na ɔwoo ne ba baa Hong Anh(Red Queen of flowers).\nGiap hyɛɛ amanyɔsɛm ase ankasa wɔ berɛ a ɔwie suapɔn, ɔdii nkoguo wɔ sɔhwɛ mu berɛ ɔpɛ sɛ ɔyɛ Lɔyani, efiri hɔ na ɔnyaa adekyerɛ mu kwan wɔ Thang Long sukuu a ɛwɔ Hanoi. Na ɔkyerɛ abakwasɛm(History).\nAfe ahankron aduanan-mmienu, Giap ne nnipa bɛyɛ aduanan kɔɔ Vietnam na ɔde wɔn ho kɔsie botan bi wɔ beaeɛ bi a ate ne ho na ɛbɛn Vu Nhai akurase. Nunghillfoɔ ka wɔn kurom kasa nti a ɛhoo abɛhia sɛ wɔsua kasa no sane sua kwan a ɔbɛtumi de mfoni akasa. Mfeɛ kakara bi akyi no, ɔne ne nkorɔfoɔ no yeree wɔn ho tetee aserafoɔ kumaa bi. Afe ahankron aduanan mmiɛnsa awieeɛ no na nnipa bɛyɛ ɔha ni akyire, ɛmu mmaa ne mmarima abɛka ho. Afe ahankron aduanan-mmiɛnsa owia berɛ mu na ɔnyaa nkra sɛ, wɔn a ɔhwɛ Hanoi nnedua fie hɔ no aboro ne yere ama no awu, ama ne ba baa ada nnedua fie awu. Afe ahankron aduanan -nnum, ɔsanaa bosome ne da ɛtɔ so aduonu-nwɔtwe, Giap de n'aserafoɔ no kɔɔ Hanoi na ɛbɔ bosome ne da ɛtɔ so mmienu, ɔgyee fahodie maa Ho Chi Minh man no maa no hyehyɛɛ amanmuo no foforɔ.\nAfe ahsnkron aduanan-nsia mu na Ho Chi Minh man no yɛɛ nhyehyɛeɛ maa no ware firii Ba Hanh abusua mu woo mma nnan.\nAhinime bosome ne da ɛtɔ so nnan afe mpenu ne du-mmiɛnsa mu na Communist amanyɔ kuo ne aban no mu adwumafoɔ no bɛkaa sɛ, Gia ato nikɔn mu awu. Ɔnyaa mfeɛ ɔha ne mmienu berɛ a na abɔ nonsia apa ho simma nkron wɔ Hanoi aserafoɔ ayaresabea. Ɔman no nyinaa yɛɛ no ayie wɔ Ahinime bosome ne da ɛtɔ so du-mmienu ne mmiɛnsa.\nGold Star Order Military Exploit Order\nFirst class 1st time\nFirst class 2nd time\nVictory Banner Medal Resolution for Victory Order\nYɛ yi fii "https://tw.wikipedia.org/w/index.php?title=Vo_Nguyen_Giap&oldid=62348"\nNsesae ba kratafa yi so da 20 Ogyefuo 2022, mmere 21:09.